
DEN combersacion cu algun maestro di educacion primario, 
tocante e diferente retonan cu nan ta experencia riba entre 
otro nivel social, AWEMainta a constata un tendencia nobo 
na Aruba, cu ta revela cu mayor y studiantenan mas y mas 
ta tuma decision educacional basa riba e capacidad finan- 
ciero di e mayornan, en bes di basa nan mes riba e habil- 
idad academico di e studiante. A pesar di e ley di leerplicht 
(educacion obligatorio), e costo halto di educacion ta parce 
di ta crea un barera grandi na momento di desaroya e poten- 
cial academico den e muchanan. 


Prome cu comienso di e aña escolar nobo cu ta den porta, 
famianan lo mester paga un suma inicial di alrededor di 600 
florin pa cada mucha cu ta bay HAVO/VWO, excluyendo gasto 
adicional manera materialnan di scol, uniform, y otro nece- 
sidadnan. Pa famianan cu tin varios yiu, e gasto aki por yega 
na suma na miles di florin. E peso financiero aki ta particu- 
larmente pisa pa mayornan cu ta biba di salario pa salario 
den e clima economico actual. 


Como resultado, hopi mayor ta dirigiendo nan yiu(nan) pa 
opcionnan educacional menos costoso manera MAVO en bes 
di HAVO of VWO. E cambio aki ta principalmente impulsa p’e 
necesidad di maneha gastonan en bes di e potencial educa- 
tivo di e studiantenan, potencialmente hibando na un futuro 
unda solamente muchanan di famia rico por paga pa educa- 
cion di un nivel mas halto. 


Aunke tin diferente programanan social pa yuda cu gasto di 
educacion, esakinan sea no ta suficiente pa cubri tur gasto 
of no ta suficientemente conoci cerca e mayornan en cues- 
tion. E rekisitonan pa bin na remarca p’e programa aki hopi 
bes ta enfoca riba mayornan soltero, of cu ta cobra bijstand, 
cu limitacion di entrada anual (AWG 37,000), pero no ta 
tene na consideracion mayornan cu entrada regular, pero 
kende nan gastonan mensual manera huur, awa, coriente y 
alimentacion ta practicamente surpasa nan capacidad. 


E presion financiero creciente riba e famianan aki, por 
amplia e diferencia den oportunidad educativo, empeorando 
desigualdad social. Si e tendencia aki continua, Aruba ta 
core riesgo di desaroya un sociedad unda status economico 
ta dicta acceso na educacion y, consecuentemente, opor- 
tunidadnan den futuro. 


Lo ta interesante pa compronde si departamento di ense- 


ñansa tin bista riba e problematica aki y kico ta wordo haci 
pa mitiga e situacion. Tin bista riba e diferencia den gastonan 
escolar, basa riba e nivel di educacion? Tin bista riba e 
maneho financiero di e scolnan y kico ta wordo haci pa mini- 
malisa e gastonan aki. Por scucha hopi biaha cu scolnan ta 
cobra ‘huur’ pa bukinan pero na final di dia ta fotocopianan 
ta locual e studiantenan ta ricibi. Ken ta controla esaki? A 
explora alternativa pa alivia e costo di educacion? 


Pa compronde completamente e magnitud di e problema 
aki, kisas ta necesario un investigacion cu ta compara 
e gastonan minimo di diferente scol, contra e entrada y 
gastonan promedio di famianan na Aruba. E datonan aki por 
provee un bista mas cla di e retonan financiero y yuda den 
formacion di strategianan pa apoya educacion igual pa tur 
studiante Arubano. 


Presion financiero ta influencia e 
escogencia di educacion na Aruba 

SAN Nicolas, e localidad anterior di e refineria di petroleo, 
y Parkietenbos, unda antes e dump tabata situa, ainda ta 
luchando cu e consecuencianan di añanan largo di prob- 
lemanan ambiental. Aunke tanto e refineria como e dump 
a cera, habitantenan di e barionan ta keda preocupa pa e 
consecuencianan di salud di e exposicion prolonga na polu- 
cion y contaminacion. E pregunta ta surgi: ki dia lo bin un 
estudio cu ta investiga e efectonan real? 


Polucion di Aire y Problemanan Respiratorio 
A pesar di e ceramento di e refineria di petroleo na San 
Nicolas, polucion di aire ta keda un problema grandi. 
Restonan di substancianan contaminante manera dioxido di 
sulfuro (SO2), oxido di nitrogeno (NOx) y stof fini (PM) por 
ainda ta presente den aire. E substancianan aki por causa 
problemanan respiratorio, specialmente cerca mucha, 
hende grandi y personanan cu asma of bronkitis. Ta crucial 
pa sa con e polucion aki ta afecta e salud di e habitantenan 
den pasado y actual. 


Exposicion kimico y Cancer 
E actividadnan prolonga di e refineria di petroleo a conduci 
na exposicion na substancia cancerigeno manera benceno 
y hidrocarburonan aromatico policiclico (PAH). E kimiconan 
aki por keda den e medio ambiente, hasta despues di e 
ceramento di e refineria, y ta aumenta e riesgo di cancer, 
manera leukemia y cancer di pulmon. Habitantenan di San 
Nicolas ta puntra nan mes ki dia lo tin un estudio detaya 
pa determina e riesgonan real di e exposicion continuo aki. 
Un di dos pregunta lo ta si di berdad tabata tin materialnan 
radioactivo of canceroso manera asbest, dera riba e tereno 
aki, cuanto crudo lo tin den e subsuelo di e refineria, y te 
awendia ki protocol tin pa deshaci di material radioactivo 
por ehempel procedente di hospital. Dera esakinan lo por 
ta(bata) un solucion temporario pero sigur lo por tin conse- 
cuencianan grandi den futuro. 


Molester di Holo y Calidad di Bida 
Na Parkietenbos, habitantenan ainda ta experiencia molester 
di holo, a pesar cu e dump a cera. E molester di holo te ainda 
ta causa stress, problema pa drumi y un sentimento general 
di malestar. Esaki tin consecuencianan tanto mental como 
fisico pa e habitantenan. Un estudio extenso por yuda pa 
delinea e impacto completo di e molester continuo aki. 


Medio Ambiente y Ecosistemanan 
E polucion causa pa e refineria y dump anterior tambe tin 
implicacion mas amplio pa e medio ambiente. Ecosistemanan 


por ainda ta daña, locual ta conduci na un disminucion di 
biodiversidad y interupcion di procesonan natural. Esaki por 
indirectamente afecta e salud di e poblacion door di dete- 
riora e calidad di nan ambiente di bida. E pregunta ta: ki 
dia nos lo mira un estudio cu ta describi detayadamente e 
magnitud di e daño ambiental aki y e consecuencianan pa 
salud humano? 


Intervencionnan di Salud y Recomendacionnan di Politica 
Aunke e refineria y dump a cera, ta importante pa gobierno 
y industria sigui traha hunto pa proteha e salud di e habitan- 
tenan di San Nicolas y Parkietenbos. Esaki por wordo haci 
door di mehora e monitoreo di e polucion restante, imple- 
menta practicanan di recuperacion ecologico, y fortalece e 
servicio di salud pa atende problemanan causa pa contam- 
inacion historico. Pero prome, nos tin mester di estudio 
extenso cu ta revela e efectonan real di e polucion aki. 


San Nicolas y Parkietenbos ta sigui enfrenta problemanan 
ambiental serio, hasta despues di e ceramento di e refineria 
di petroleo y dump. E consecuencia di salud pa e habi- 
tantenan ta considerabel y ta rekeri atencion urgente. E 
pregunta ta keda: ki dia lo tin un estudio detaya pa investiga 
e efectonan real? Door di esfuersonan conhunto y actuacion 
responsabel, sosteni pa investigacion profundo, nos por 
crea un medio ambiente mas limpi, saludabel y sostenibel, 
p’asina mehora e calidad di bida di e habitantenan di Aruba. 


Consecuencia di salud pa San Nicolas y Parkietenbos: 


Ki dia lo bin un estudio di e efectonan real? 

TIN un diferencia hopi grandi den experiencia politico entre e lider di 
MEP y alabes Prome Minister di Aruba Evelyn Wever Croes compara 
cu e lider di RAIZ y na mes momento Vice Prome Minister di Aruba, sr 
Ursell Arends. Den un publicacion riba rednan social, e lider di MEP 
ta mustra cu el a reuni cu representantenan di DOW caminda un di e 
puntonan mas importante, tabata e asunto di sushedad rond di e isla. 


Segun Premier Wever Croes den e publicacion, ta prioridad grandi pa 
su gobierno atende cu e asunto di tene e isla limpi pero den e reunion 
menciona, a bin dilanti cu cosnan a cambia for di momento cu Minister 
Ursell Arends, a dicidi di pone porta di e dump na Parkietenbos na 
candal. 
Tambe el a menciona cu e ta lamenta cu tin mas hende ta tirando sushi 
riba caya publico mencionando cu e seccion entre Sero Teishi y aero- 
puerto di e Green Corridor, tur tin personal for di mainta tempran ta 
haciendo e seccion aki limpi pero den oranan laat di atardi por mira cu 
a bolbe tira sushi riba e caminda aki. 


Corectamente e lider di MEP a señala cu na beachnan tambe tin un 
situacion alarmante caminda cu a pesar cu tin barinan di sushi chikito 
aloca den e sector aki, por mira cantidad di cups, napkins y otro desper- 
dicio bulando rond percurando pa un bista mahos. 


ASTUTO 
Na prome bista e preocupacion di Evelyn ta hopi sincero y tambe hopi 
al caso, ya cu ta situacionnan cu ta un realidad pero na mes momento 
e lider di MEP ta bolbe mustra y confirma y gran diferencia cu tin den 
e aspecto politico compara cu su colega di coalicion, Minister Ursell 
Arends.Segun Premier Croes, cu pa e motibonan ariba menciona, 
departamento di DOW cu ta resorta bou di su ministerio, mester a 
bay over na amplia su personal y ekiponan pa asina tene Aruba limpi 
caminda el a mustra cu aki ta papia di gastonan adicional cu ta surpasa 
un miyon florin. Ban ta franco, den porta di eleccion di 2025, e lider 
di MEP ta anuncia inversion di personal di riba un miyon florin cu su 
ministerio lo pone disponibel pa tuma un grupo significante na trabou 
pa tene e isla limpi. 


Na mes momento Evelyn ta confirma cu el a informa su colega Ursell 
Arends di Ministerio di Naturalesa riba e tema aki pa e pone mas aten- 
cion na conscientisacion di comunidad riba e importancia di tin un 
isla limpi, enfatisando cu limpiesa di Aruba, no ta responsabilidad di 
Ministerio di Infrastructura sino di Ministerio di Naturalesa. Pues si 
analisa e situacion aki den esfera politico, practicamente e lider di MEP 
no a exigi pa Ursell Arends uza placa extra di su presupuesto pa haci 
e isla limpi pero a prefera di “inverti” na e momentonan aki den su 
“propio hendenan” cu mas sigur te cu proceso electoral di 2025 lo 
haya trabou cerca su partido MEP. 


Na Spaño tin un dicho cu ta bisa: “mas sabe el diablo por viejo que por 
diablo.” 


Lider di MEP 


Probechando mal maneho di Ursell 
Arends pa emplea su hendenan? 

Peticion pa aprobacion di un cambio di plan di parcelacion na 
Malmok / Hudishibana conforme art. 33 di e Ordenanza di desa- 
royo teritorial (LRO). E concepto di e plan di parcelacion ta poni 
pa inspeccion publico na DIP, Sabana Blanco 68, cu reserva 
di tur derecho cu cambionan por wordo hasi na e parcelacion, 
durante un luna desde dia 26 juli 2024, durante oranan di trabao. 
Tambe e plan por wordo mira riba www.dip.aw. Interesadonan por 
entrega te cu un luna despues di e termino aki nan punto di bista 
por escrito tocante e concepto di e plan di parcelacion serca Min- 
istro di Asuntonan General, Organisacion Gubernamental, Infra- 
structura i Planificacion Ambiental pa medio di e director di DIP. 


ARUBA Tourism Authority (A.T.A.) y Aruba 
Airport Authority (AAA) den presencia di prensa 
internacional, lider-  y socionan clave den e indu- 
stria, a anuncia y celebra introduccion di vuelo 
directo entre São Paulo, Brasil y Aruba. Un desa- 
royo emocionante cu ta marca un logro signifi- 
cativo y ta fortalece e laso turistico y economico 
entre e dos paisnan.  
E anochi a inicia cu Carlos Barbosa di A.T.A. Brasil 
cu a expresa gratitud na tur esnan presente. 
A enfatisa y elabora riba e impacto positivo di 
vuelonan directo, e importancia di e ruta nobo 
aki, y e relacion di termino largo entre Brasil y 
Aruba. Brasil ta un di e mercadonan primario 
na Latino America pa Aruba, cu expectativa pa 
crece cu 40% na 2025, compara cu 2024. 


E programa, cu a conta cu presencia tambe di 
Consul di Hulanda na Brazil Sr. Peter de Bruijn, 
a continua cu discurso di Ronella Croes CEO di 
A.T.A. cu a enfoca riba e strategia pa cu atrae 
bishitantenan di “High Value”, importancia 
di diversificacion den e contexto aki y cu esey 
crecemento di e mercado Brasilero cu a conoce 
un crecemento promedio anual di 14.7% entre 
2011 cu 2023. Tambe a resalta e hecho cu e 
Brasilero ta un di e mercadonan cu ta gasta mas 
na Aruba durante di nan vacacion y esaki entre 
otro ta haci di Brasil un mercado clave. “Nos ta 
keda subraya e importancia di e mercado aki pa 
Aruba, cu ta conta cu un estadia promedio di 6,3 
anochi. Segun estudio di VISA di 2023, e bishi- 
tante Brasilero ta conta cu un patronchi di gasto 
di 843 dollar pa dia. Cual ta nifica cu Brazil ta bira 
e segundo mercado cu mas ta gasta na Aruba.” 


‘Durante un anochi exclusivo na São Paolo, Brazil’ 


A.T.A. & AAA ta lansa vuelo non-stop cu GOL 


tabata palabranan di Ronella Croes CEO di A.T.A. 
“Na Aeropuerto Internacional Reina Beatrix, ta importante pa nos pa tin 
socionan grandi den aviacion manera GOL. Un aerolinea cu hopi pres- 
encia den un mercado grandi di Brazil, y cu potencial excepcional pa 
Aruba. Nos a logra sigura e ruta directo di São Paulo, Brazil pa Aruba 
p’e local y bishitante”, tabata palabranan di Jo-Anne Meaux-Arends, 
Aviation Business Development Executive di AAA. 


“Despues di 39 aña den e mercado, oficina di A.T.A. LATAM tin como 
meta pa Aruba bira e destinacion preferi p’e bishitantenan Brasilero. 
Cu e vuelo nobo non-stop di Brazil pa Aruba, nos ta sigur cu nos lo 
consolida nos posicion.” tabata palabranan di Jordan Schlipken Croes, 
Area Director di A.T.A. Latino America. 


Otronan cu a hiba palabra tabata Danillo Barbizan Director di Benta di 
GOL Airlines, y Julia Orrico Head of Airline Business di aeropuerto di 
Guarulhos.  


Ta di menciona cu prome cu e evento, Aruba a sostene un rueda di 
prensa cu a conta cu presencia y palabranan di Ronella Croes CEO di 
A.T.A., Jordan Schlipken Croes Area Director di A.T.A. Latino America, 
Jo-Anne Meaux Arends Aviation Business Development Executive at 
AAA,  Diogo Bertussi Coordinador di Planificacion Strategico di rutanan 
Aereo di GOL Airlines, y Julia Orrico Head of Airline Business Aeropuerto 
Internacional GRU.  


Cu incremento di inversion den mercadeo, accionnan instrumental cu 
GOL tambe  cu esnan cu ta bende Aruba den e mercado, y cu e bishita y 
reunion y eventonan clave e siman aki, Aruba a reitera su compromiso 
y ta sigui crea “momentum” den e mercado! 

E realidad espantoso di abuso di mucha ta sigui plaga nos isla, lagando victi- 
manan di pasado y presente sinti un sentido profundo di traicion y abandono. 
A pesar di nan experiencianan horibel y e cicatriznan duradero cu nan ta carga, 
hopi sobreviviente na Aruba ta wak den desesperacion mientras muchanan awe 
ta sigui sufri, aparentemente sin wordo nota p’esnan den posicion di poder. 


Pa victimanan di abuso di mucha, e trauma no ta djis un memoria doloroso 
pero un peso cu nan ta carga pa bida largo. Mira generacionnan nobo di mucha 
soporta horor similar por ta tanto re-traumatisante como ta genera un sentido 
di furia. E ta un recordatorio cla cu e sistema, destina pa proteha y nutri e mas 
vulnerabelnan, ainda ta fayando. 


“Mi a sobrevivi añanan di abuso, y mi no ta desea e dolor ey riba ningun hende,” 
ta palabranan di un lector y sobreviviente di 30 aña di Aruba cu a scoge pa 
papia. “Mira muchanan ainda wordo molestia, y sabiendo cu tin hende cu por 
interveni pero ta scoge pa no haci’e, ta sinti manera un bofta den cara. E ta pone 
mi cuestiona kico realmente a cambia.” 


E sentimento aki ta wordo comparti pa hopi sobreviviente Arubiano cu a cana 
e caminda doloroso di recuperacion. Nan ta sinti hopi biaha cu nan bosnan, cu 
mester sirbi como un yamada poderoso pa accion, ta wordo hoga pa silencio y 
inaccion. 


OPINION PUBLICO 


Gritonan den desierto: 


Victima di abuso di mucha na Aruba ta papia contra negligencia continuo 


E sentimentonan di impotencia y frustracion ta 
wordo exacerba pa e percepcion cu esnan den 
poder ta cera wowo. A pesar di numeroso campaña 
y maneho supuestamente dirigi na combati abuso 
di mucha, hopi sobreviviente ta sinti cu e imple- 
mentacion y ehecucion di e medidanan aki ta 
sumamente inadecua na Aruba. 


“Cada biaha un mucha wordo herida y ningun 
hende ta haci nada, ta comosifuera sociedad ta 
bisando cu nos sufrimento tabata aceptabel, cu ta 
djis un parti di bida,” e persona ta sigui bisa. “Ta 
devastador pa mira cu nos no ta haciendo sufici- 
ente pa proteha nos muchanan.” 


Sobrevivientenan ta pidiendo mas cu djis palabra 
bunita. Nan ta demanda accionnan concreto: 
ehecucion mas riguroso di leynan di proteccion di 
mucha, sosten amplio pa victimanan, y program- 
anan educativo cu ta siña mucha y adulto con pa 
reconoce y raporta abuso. 
“Conscientisacion no ta suficiente,” e ta insisti. 
“Nos mester accion. Nos mester un comunidad cu 
ta lanta para y bisa, ‘No mas.’” 


E casonan continuo di abuso di mucha ta un 
recordatorio cla cu cambio social y sistemico ta 
urgentemente necesario. Ta un yamada na cada 
miembro di e comunidad Arubano pa ta vigilante, 
pa raporta sospecho di abuso, y pa apoya esnan 
cu a sufri. 


Pa hopi victima, mira pasonan proactivo wordo 
tuma no solamente lo valida nan experienci- 
anan pero tambe provee un sentido di speransa 
cu futuro generacionnan lo no tin cu soporta e 
mesun dolor. Ta un speransa cu ta impulsa nan pa 
sigui papia, bogando pa cambio, y demandando 
husticia pa tur mucha. 


Mientras Aruba ta enfrenta e problema persis- 
tente aki, e bosnan di sobrevivientenan mester ta 
na e vanguardia di e combersacion. Nan experien- 


cianan y conocemento ta invaluabel den forma un 
futuro unda cada mucha ta sigur, stima, y protegi. 
E tempo pa accion ta awor, y e ta cuminsa cu 
scucha esnan cu a sufri mas. 

NA Belgica, shete persona a wordo aresta como parti di un 
investigacion di terorismo andando. Polis a conduci un total 
di diescuatro buskeda den cas den varios ciudad, segun 
informenan den medionan Belga basa riba informacion di e 
fiscal federal, e Ministerio Publico Belga. E operacion aki ta 
subraya e esfuersonan continuo di autoridadnan Belga pa 
identifica y neutralisa menasanan terorista. 


E shete sospechosonan ta wordo acusa di participa den 
un grupo terorista, financia terorismo, y prepara un atake. 
Aunke e grupo no tabatin un blanco specifico na mente n’e 
momento aki, e arestonan ta destaca e importancia di inter- 
vencion tempran di e servicionan di siguridad. E fiscal a 
declara cu e sospechosonan ta actualmente wordo interoga 
y cu e hues di instruccion lo dicidi si nan lo wordo presenta 
dilanti di un corte. 


E buskedanan den cas a tuma luga den un variedad amplio 
di localidadnan, incluyendo Antwerpen, Seraing, Sint-Joost- 
ten-Node, Menen, Leopoldsburg, Liège, Kortrijk, Ghent, 
y Zonhoven. E extension geografico aki ta indica cu e 
supuesto actividadnan terorista por a extende riba un gran 
parti di e pais. Sinembargo, den e interes di e investigacion 
andando, e fiscal no a divulga mas detaye tocante e natura- 
lesa di e evidencia encontra of e actividadnan specifico di e 


sospechosonan. 


E incidente aki ta destaca e menasa constante di teror- 
ismo cu hopi pais Europeo ta enfrenta. Autoridadnan Belga 
a descubri previamente varios rednan di teror y a preveni 
atakenan potencial atraves di medidanan proactivo. E ares- 
tonan y buskedanan den cas ta parti di un rango mas amplio 
di medidanan di siguridad tuma pa garantisa siguridad 
nacional y proteha e poblacion. 
Polis Belga y e Ministerio Publico ta keda vigilante y ta traha 
estrechamente cu partnernan internacional pa comparti 
informacion y coordina esfuersonan conhunto. Desaroyonan 
adicional den e caso aki ta spera di provee mas claridad riba 
e alcance y naturalesa di e menasa, y e accionnan necesario 
pa minimalisa riesgonan futuro. 


E importancia di cooperacion entre varios agencia di sigur- 
idad nacional y internacional no por wordo exagera. Atraves 
di esfuersonan conhunto, menasanan potencial por wordo 
atendi mas lihe y efectivamente, contribuyendo na un 
sociedad mas sigur pa tur hende. 


Polis Belga a aresta 
shete sospechoso den 


investigacion di terorismo 

We Are 


Join Our Award-Winning Team 
#21 TOP HOTELS IN THE WORLD ON TRIPADVISOR 
THE FIRST CARBON NEUTRAL RESORT IN THE CARIBBEAN 
HIRING 


OPEN POSITIONS 


APPLY ONLINE AT: WWW.BUCUTI.COM/CAREERS 


BENEFITS 


ATTRACTIVE SALARIES WITH VARIOUS BONUS OPPORTUNITIES 
5-DAY WORKWEEK (40-HOURS A WEEK) 
WITH UP TO 27 VACATION DAYS BASED ON YEARS OF SERVICE 
GYM MEMBERSHIP WITH BODYZONE AND CUTS & CURVES 
+ LIFE AND HEALTH INSURANCES 
SAVINGS & LOAN PROGRAM 
EMPLOYEE DISCOUNTS AT TARA ECO, 
A MAJOR LOCAL SUPERMARKET AND GARAGE 


HOST/HOSTESS (AM/PM) 


ROOM ATTENDANT 
HOUSEMAN 


FRONT OFFICE SUPERVISOR 


HOUSEKEEPING SUPERVISOR 


DIRECTOR OF SALES & MARKETING 
SUSTAINABILITY MANAGER 


HR COORDINATOR 
RESERVATIONS COORDINATOR 


COOK 


CONCIERGE/FRONT DESK AGENT 


UN explosion hidrotermal a sosode diamars 
mainta, 23 di juli, na Biscuit Basin cerca di 
Sapphire Pool den Yellowstone National Park, 
resultando den interupcionnan significante y 
preocupacionnan di siguridad. E explosion, cual a 
tuma luga net prome cu 10’or di mainta, a causa 
e ceramento temporal di e area di Biscuit Basin, 
incluyendo su boardwalk y parkeerplaats, mien- 
tras e Grand Loop Road ta keda habri. 


E explosion a wordo causa door di un transicion 
repentino di awa pa stoom den e sistema hidro- 
termal poco profundo bou di Black Diamond Pool. 
E evento aki a manda stoom y resto di materialnan 
mas cu cien pia den laira, dañando un boardwalk 
cerca y plamando piedranan y lodo riba un area 
grandi. Algun piedra, midiendo te cu tres pia den 
diameter, a wordo lansa cientos di pia for di e sitio 
di e explosion. A pesar di presencia di bishitan- 
tenan, ningun herido a wordo reporta. 


Despues di e explosion, ekiponan di National Park 
Service (NPS) y US Geological Survey (USGS) a 
conduci un evaluacion preliminar. Black Diamond 
Pool y Black Opal Pool a wordo significativa- 
mente impacta, cu resto di materialnan causando 
neblina y alterando e forma di Black Diamond 
Pool. Inicialmente, Black Diamond Pool a exhibi 
poco agitacion y awa saliendo den spurt, cu 
explosionnan di awa cayente yegando te ocho pia 
halto. Pa diaranson mainta, ambos pool tabata 
bay over, mandando awa sushi den e Firehole 
River. 


Explosionnan hidrotermal no ta inusual na 
Yellowstone, tipicamente nan ta sosode un te 
algun biaha pa aña, aunke hopi biaha den areanan 
remoto. Eventonan similar anterior ta inclui un 
explosion na 1989 na Porkchop Geyser y un 
explosion reciente na april 2024 den e Porcelain 
Terrace Area di Norris Geyser Basin. Mirando 
e cambionan recien na e sistema hidrotermal, 
explosionnan chikito por continua na Biscuit 
Basin den e siguiente dia te lunanan. 


Pa siguridad di bishitantenan, Biscuit Basin lo 
keda cera pa e resto di e temporada di 2024. Otro 


areanan termal cerca, manera Black Sand Basin, 
ta keda habri pa bishitantenan. Personal di parke, 
hunto cu expertonan di USGS, lo continua moni- 
toreo e condicionnan y evalua cualkier cambio 


Explosion hidrotermal den Biscuit Basin ta cera area di Yellowstone 


adicional den e sistema hidrotermal. Mas informacion riba acceso di bishitante 
y actualisacionnan di siguridad por wordo haya riba e website di Yellowstone 
National Park. 


Pa informacion detaya riba e actividad volcanico y hidrotermal di Yellowstone, 
bishita e website di monitorio di Yellowstone Volcano Observatory of referi na 
publicacionnan recien di USGS riba e peligernan di e region y plannan di moni- 
torio. 

MAS di 100 vuelo a wordo cancela diahuebs n’e aeropuerto mas druk di 
Alemania, Frankfurt, mientras activistanan ambiental a inicia un esfuerso 
coordina pa interumpi biahenan aereo den henter Europa durante e 
temporada halto di vakantie di zomer. E protestanan ta busca pa destaca 
e menasa urgente di cambio climatico. 


Oficialnan di Aeropuerto di Frankfurt a reporta cu vuelonan a wordo para 
pa motibonan di siguridad despues cu activistanan climatico a penetra 
hekinan di siguridad, provocando un respuesta di polis, bombero, y sigur- 
idad di aeropuerto. Aunke tur pista a wordo habri bek pa 7:50 a.m. ora 
local, mas o menos 140 vuelo ya a wordo cancela, cu mas interupcion 
anticipa durante e dia. 


Gruponan ambiental a anuncia plannan pa ataca aeropuertonan den 
henter Europa e zomer aki, halando atencion n’e relacion entre combus- 
tibel fosil, manera esnan uza pa avionnan, y cambio climatico. E gruponan 
aki ta urgiendo gobiernonan global pa stop e extraccion y kimamento di 
combustibel fosil pa 2030. “Nos ta condena fuertemente e manifesta- 
cionnan no autorisa aki, y nos ta reserva e derecho di tuma accion legal 
contra e participantenan,” Aeropuerto di Frankfurt a declara. “Nan activi- 
dadnan ta presenta un peliger severo pa operacionnan di vuelo - posible- 
mente poniendo bida humano na riesgo.” 


Datonan climatico recientemente a revela cu dialuna a marca e dia mas 
cayente registra, mientras cambio climatico causa pa hende ta sigui conduci 


Mas di 100 vuelo cancela na Alemania 


Debi na activistanan ambiental contra aeropuertonan Europeo 


na calor sin precedente y tempo extremo. A 
pesar di promesanan global pa reduci uzo di 
combustibel fosil, e Agencia Internacional 
di Energia ta proyecta un aumento di 7% 
den inversionnan global den petroleo y gas, 
cu ta causa calentamiento global, e aña aki. 
E industria di aviacion, un di e sectornan 
mas intensivo den carbon, ta spera di crece 
constantemente den e decadanan venidero. 


E grupo Last Generation, cu a organisa e 
manifestacion na Frankfurt, a reporta cu seis 
manifestante a corta buraco den e heki di peri- 
metro y a drenta e pistanan na pia, bicicleta, y 
skateboard. Esaki tabata e di dos dia consecu- 
tivo di interupcion di aeropuerto na Alemania, 
despues di un protesta similar na Aeropuerto 
di Colonia-Bonn diaranson cu a resulta den 31 
vuelo cancela. Accionnan similar a tuma luga 
na Finlandia, Noruega, Suisa, y Spaña, cu dife- 
rente gradonan di interupcion. 


Den respuesta n’e protestanan aki, e Gabinete 
Aleman recientemente a aproba legislacion pa 
impone castigonan mas severo riba individu- 
onan cu ta penetra perimetro di aeropuerto. 
E proyecto di ley proponi, cu ta rekeri apro- 
bacion di legisladonan, ta inclui castigonan di 
te cu dos aña di prizon pa intencionalmente 
invadi areanan di aeropuerto of pone aviacion 
civil na peliger. Actualmente, intrusion asina 
ta resulta solamente den multanan. 


Activistanan ambiental ta keda firme den nan 
mision, enfatisando e necesidad critico pa 
accion inmediato pa atende e crisis climatico 
y reduci e dependencia global riba combus- 
tibel fosil. 

MIENTRAS Venezuela ta bayendo p’e 
urnanan diadomingo p’e eleccion presiden- 
cial, presidente Nicolas Maduro ta recoriendo 
na un aliado improbabel: e iglesianan pente- 
costal. Mientras cu congregacionnan pente- 
costal na Latino America hopi biaha ta apoya 
politiconan di derechista, na Venezuela, e 
autoritario presidente Maduro di banda robes 
a obtene un bon boluntad substancial di e 
comunidadnan evangelisticonan aki. 


Den e iglesia “Luz del Mundo” den e bario 
Los Jardines Del Valle, e muchanan ta core 
bisti di fiesta despues di un ceremonia di 
casamento ofreci pa Marbelly Mogollon, e 
pastoor di e iglesia. Den e periodo prome cu 
e eleccion diadomingo, e iglesia di Mogollon 
tabata yen di actividad social, cu a culmina 
cu un servicio di oracion riba e dia di e elec- 
cion pa “paz, siguridad y prosperidad” pa tur 
Venezolano. Mogollon ta kere cu seis aña mas 
di Maduro su liderazgo ta necesario pa bien- 
estar di e pais. 


Maduro, cu su Partido Socialista Uni di 
Venezuela (PSUV), a consolida control riba 
e gobierno y e forsa arma. Institucionnan 
manera Corte Supremo y e Conseho Electoral 
ta domina pa Chavista, y e oposicion a keda 
marginalisa of exclui di eleccionnan ante- 
rior. Organisacion di derechonan humano ta 
estima cu mas o menos 300 prizonero politico 
ta deteni actualmente. 


A pesar di e problemanan aki, Mogollon ta 
mira Maduro diferente. “E mundo exterior ta 
etiket’e como un dictador, pero e tin un gran 


Presidente Maduro ta busca sosten di iglesianan pentecostal 


curason social. E ta un homber di fe, un di nos”, e ta bisa. Su iglesia a bene- 
ficia di programanan gubernamental manera e “Bono Di Bon Pastor” y “Mi 
Iglesia Bon Ekipa”, cu ta provee fondo, muebleria y otro recursonan n’e 
congregacion pentecostal. 


Maduro su compromiso cu e iglesianan evangelical ta strategico, special- 
mente pasobra encuestanan independiente ta sugeri cu e por enfrenta un 
derota significativo si e eleccionnan ta husto. Na comienso di e aña aki, 
lider opositor popular María Corina Machado a keda exclui di participa. 
Sinembargo, e oposicion uni ta postula un candidato fuerte, e ex-diplo- 
matico Edmundo González. 


Den e barionan di clase trahado di Venezuela, caminda e iglesianan pente- 
costal ta crece rapidamente, e alcance di Maduro ta parce di ta duna su 
fruto. Miembro di e comunidad Yenny Quintero ta gradici e apoyo cu su 
iglesia ta ricibi di gobierno, cu ta duna les di Ingles, cuido di mucha y 
distribucion di cuminda den e vecindario. 


Mientras cu e iglesianan pentecostal den otro paisnan Latino Americano 
generalmente ta alinea cu gobiernonan conservador y di derechista, nan 
apoyo na Maduro ta destaca un aliansa unico. Segun investigado David 
Smilde, e relacion aki a cuminsa bou di Hugo Chávez, kende a busca 
conexion cu e iglesianan evangelico pa contra e sosten di Iglesia Catolico 
n’e politica neoliberal den añanan 1990. Ta keda pa mira si e esfuersonan 
di Maduro lo traduci den un exito electoral, pero e aliansa cu e iglesianan 
evangelico ta enfatisa e complehidad di politica Venezolano. 

MADBOR 
C o n s u l t a n c y 


Documento Comercial y Support 


Oferta / Presentacion 
Programa di rekisitonan 
Citacion 
Informacion 
Contrato (den concepto) 


Operacion 


Analisis di Proceso 
Descripcion di Proceso 
Descripcion di Protocol 


Apoyo Empresarial 


Mediacion 
Consulencia/ Conseho 
Comersialisacion 


Documentacion oficial (di e empresa) : 


Prepara 
Verifica 
Traduccion-4 idioma: 
(Ingles, Hulandes, Spaño, Papiamento) 


Priva 


Scirbi carta (oficial) - 4 idioma 
Traha Curriculum Vitae 
Carta di solicitud 
Mediacion serca instancianan - 4 idioma 



Ban 
Papia 


Turning Ideas into Breakthrough Solutions 


+297-7456724 


15 
Diabierna, 26 Juli 2024 
DEPORTE 
AWEMainta 


NOVAK Djokovic, e miho seed, y su 
rival di hopi tempo, Rafael Nadal, por 
enfrenta otro den e di dos buelta di e 
torneo di tennis di Weganan Olimpico 
di Paris. E sorteo, anuncia diahuebs, ta 
prepara un posibel encuentro tempran 
entre e dos legendanan. 


Djokovic ta programa pa hunga contra 
e Australiano Matthew Ebden den 
e prome buelta, mientras Nadal ta 
enfrenta e Hungaro Marton Fucsovics. 
Si ambos avansa, e dos titan di tennis 
lo topa den un segundo buelta hopi 
anticipa. 


Nadal, di 38 aña, tin un historia grandi 
na Roland Garros, ganando un record 
di 14 di su 22 titulonan di Grand Slam 
eynan. El a gana oro tambe den single 
n’e Weganan Olimpico di Beijing 2008 y 
den double cu Marc Lopez n’e Weganan 
di Rio de Janeiro 2016. 


“Roland Garros t’e luga mas special 
den tennis pa mi. Mi ta disfruta e hecho 
cu mi ta bek p’e Olimpiadanan,” Nadal 
a bisa despues di e sorteo. “Mi ta djis 
purba disfruta cada momento.” 
E sorteo ta inclui otro encuentronan 
notabel. Campeon di Roland Garros, 
Carlos Alcaraz, lo enfrenta Hady Habib 
di Libanon, y e miho clasifica Iga 
Swiatek di Polonia lo enfrenta Irina- 
Camelia Begu di Rumania. Mericano 
Coco Gauff, e campeon reinante di US 
Open y di dos sembra, ta enfrenta e 
Australiano Ajla Tomljanovic. Gauff, 
haciendo su debut Olimpico, tambe 
lo sirbi como un portador di bandera 
p’e team Mericano hunto cu e strea di 


basketball LeBron James n’e ceremonia 
di apertura. 


Den otro partidonan di prome buelta, 
Naomi Osaka di Hapon lo hunga 
contra Angelique Kerber di Alemania, 
y subcampeon di Wimbledon Jasmine 
Paolini di Italia ta enfrenta Ana Bogdan 
di Rumania. Mericano Jessica Pegula, 
sembra number cinco, ta hunga contra 
Viktorija Golubic di Suisa. 


E weganan di prome buelta mascu- 
lino y femenino ta cuminsa diasabra. 
Notablemente, Jannik Sinner, e Italiano 
miho clasifica, a retira debi na amigda- 
litis. Otro encuentronan clave ta inclui 
Stefanos Tsitsipas contra Zizou Bergs 
di Belgica y Stan Wawrinka contra 
Pavel Kotov. 


E torneo tambe ta mira e dos biaha 
campeon Olimpico Andy Murray reti- 
rando for di single pero formando 
pareha cu Dan Evans den double 
masculino. “E Olimpiadanan tabata 
increiblemente special pa mi. Mi ta hopi 
contento di por haci esaki un biaha 
mas,” Murray a bisa. 


Den accion di double, Nadal lo forma 
ekipo cu Alcaraz contra e pareha 
Argentino seed number seis Maximo 
Gonzalez y Andres Molteni. Tsitsipas 
lo hunga hunto cu su ruman homber 
mas jong, Petros, contra e pareha 
Portugues Nuno Borges y Francisco 
Cabral. E team di double femenino 
Mericano miho sembra, Gauff y Pegula, 
lo enfrenta e Australianonan Daria 
Saville y Ellen Perez. 


Djokovic y Nadal lo por enfrenta otro den 


segundo buelta di Weganan Olimpico di Paris 

E ex-campeon mundial di marathon Paula Radcliffe a emiti un 
disculpa despues di a desea “e miho di suerte” na un violado 
condena mientras e tabata competi n’e Weganan Olimpico di 
Paris 2024. E comentarionan di Radcliffe a referi na Steven 
van de Velde, miembro di e ekipo Hulandes di beach volley- 
ball, kende a ser condena na 2016 pa viola un mucha muhe 
Britanico di 12 aña. 


Van De Velde, kende a comete e crimen na edad di 19 aña 
despues di a topa su victima riba Facebook, a wordo sentencia 
na cuatro aña di prizon, pero a cumpli solamente 12 luna. 
Despues di su liberacion, el a cuminsa bek su carera di volley- 
ball y a keda selecta p’e team Olimpico Hulandes na juni. 


Radcliffe su declaracionnan a bin durante un entrevista cu LBC 
radio station, unda el a bisa: “Mi sa cu e ta casa y cu e ta esta- 
bleci. Mi ta kere cu ta dificil pa castig’e dos biaha y si el a logra 
cambia su bida cu exito despues di a ser manda prizon, y a cual- 
ifica y practica deporte n’e nivel mas halto, anto mi ta dese’e 
realmente e miho di suerte.” Su comentarionan a provoca un 
reaccion inmediato. 


Den un serie di publicacionnan riba rednan social, Radcliffe a 
lamenta su comentarionan y a clarifica su postura. “E ta morti- 
fica mi pa a expresa esaki asina malo y no condena violacion 
na voz halto”, el a skirbi. El a enfatisa su creencia den e di 
dos oportunidadnan, pero a reconoce cu e Weganan Olimpico 
mester ta reserva p’esnan cu ta defende nan idealnan. 


“Mi ta kere den un di dos oportunidad despues di cumpli cu 


e castigo, pero mi ta kere cu e Weganan Olimpico mester ta 
p’esnan cu ta defende e idealnan, pa cual mi a menciona malo 
e comparacion”, Radcliffe a agrega . “Mi mes ta hopi tristo y 
decepciona cu e manera cu mi a expresa esaki asina malo.” 


Radcliffe a pidi mas disculpa y a bisa: “Mi ta pidi disculpa profun- 
damente y mi ta profundamente conmociona y desapunta di mi 
mes y mi no por compronde con mi a logra transmiti’e asina 
malo.” E ta reitera cu su intencion nunca tabata pa ignora e 
gravedad di e crimen y cu e mester a expresa su punto di bista 
mas claramente. 


E incidente aki a pone den evidencia e naturalesa sensibel 
di discuti atletanan cu pasado criminal y e importancia di 
considera cuidadosamente e impacto di tal declaracionnan. 
Radcliffe su disculpa ta enfatisa e necesidad p’e figuranan 
publico comunica nan punto di bista cu mas claridad y sensi- 
bilidad. 


Paula Radcliffe ta pidi disculpa pa comentarionan tocante violado condena 

MIENTRAS e temporada di MLB ta 
bay den su di dos mita crucial, varios 
hungado ta emergiendo como posibel 
gamechanger. Nan actuacionnan por 
forma e panorama di playoff signifi- 
cativamente. Cu e All-Star break tras 
di lomba y e caredanan pa playoff ta 
calentando, nos ta wak seis hungado 
cu por laga un marca significante riba 
e resto di e temporada 2024. 


Julio 
Rodríguez, 
CF, 
Mariners 
E 


Mariners, cu un tempo tabata disfruta 
di un bentaha di 10 wega den AL West, 
awor ta den un careda preta cu e Astros. 
Julio Rodríguez, cu ta recuperando di 
un lesion na su enkel drechi, ta vital pa 
nan exito. A pesar di un comienso slow 
cu solamente 10 homerun y un .690 
OPS prome cu e break, e potencial di 
Rodríguez pa recupera por provee e 
boost ofensivo cu Seattle mester. Su 
actuacion recien prome cu e lesion, 
batiendo .439 cu cuatro homerun den 
13 wega, ta sugeri cu e por ta crucial 
den nan buskeda pa nan prome titulo 
di AL West desde 2001. 


Garrett Crochet, LHP, White Sox Garrett 
Crochet di e White Sox por ta un activo 
di intercambio significante prome cu e 
deadline. A pesar di e dificultadnan di 
Chicago, e estadisticonan impresion- 
ante di Crochet, incluyendo un 3.07 
ERA y 157 strikeout den 111.1 inning, 
ta haci’e un hungado hopi deseabel. Si 
e wordo intercambia, su presencia por 
fortalece e rotacion di un otro ekipo, 
haciendo e un berdadero factor X p’e 
di dos mita. 


Royce Lewis, 3B, Twins Ora e ta salu- 


dabel, Royce Lewis a demostra di ta un 
di e miho talentonan den baseball. Cu 
un averahe di .292 y 10 homerun den 
solamente 89 turno na bate e tempo- 
rada aki, e regreso di Lewis for di e lista 
di lesionado por ta crucial p’e Twins. 
Actualmente den e careda di wild card 
y cerando e distancia cu e Guardians, 
lider di AL Central, un Lewis saludabel 
por spark un empuhe significante pa 
un titulo di division. 


Kodai Senga, RHP, Mets Kodai Senga di 
New York Mets a destaca como pitcher 
e temporada aki, y su actuacion lo ta 
critico den nan empuhe pa yega playoff. 
Cu un strikeout rate fuerte y e habil- 
idad pa domina weganan, e consis- 
tencia y salud di Senga lo ta esencial 


p’e Mets mientras nan ta aspira un luga 
den post-season. 


Tyler Glasnow, RHP, Rays E regreso di 
Tyler Glasnow for di lesion ta provee un 
boost enorme p’e Rays. Conoci pa su 
habilidad electrico, Glasnow por ta un 
gamechanger den e rotacion. Su habi- 
lidad pa tira inningnan di calidad halto 
lo ta crucial p’e Rays mientras nan ta 
competi den e AL East hopi competi. 


Cu e hungadonan aki cla pa haci 
impactonan grandi, e di dos mita di 
e temporada di MLB ta priminti di ta 
emocionante y impredicibel. Fanatico y 
teamnan lo ta vigilando di cerca mien- 
tras e atletanan aki ta esforsa pa pusha 
nan clubnan pa exito den post-season. 


D E P O R T E 


deporte@awemainta.com 


Hungadonan clave di MLB cu por 


impacta e di dos mita di e temporada 

E icono di Real Madrid, Nacho Fernandez, a wordo domina 
pa emocion mientras el a despedi di e club na Santiago 
Bernabeu diaranson, marcando e final di su carera ilustre 
cu Los Blancos. E hungado di 34 aña, cu a hisa e trofeo di 
Champions League luna pasa den su ultimo acto p’e club, 
lo continua su carera cu Al Qadsiah den e Saudi Pro League 
pero a bolbe Madrid pa bisa un ayo debidamente. 


Nacho a lucha pa contene su lagrimanan mientras el a para 
dilanti e 26 trofeonan cu el a gana durante su 13 añanan 
como un hungado di e prome ekipo, dirigiendo su mes na 
un sala yen di famia, compañeronan di ekipo, y personal di e 
club. E ceremonia sincero a inclui un video-montahe special 
cu a destaca su trayectoria cu e club, amplificando ainda 


mas e ambiente emocional. 


“Ta un dia dificil, diferente, pero emocional. Boso a duna mi 
mas di loke mi por a duna bek,” Nacho a bisa. “Mi a defende 
e escudo aki riba y pafo di veld cada seconde di mi bida. E 
club aki ta tur cos pa mi y pa henter mi famia.” 


Nacho a recorda su trayectoria di 24 aña cu Real Madrid, 
cuminsando for di su dianan den e academia hubenil te na 
bira capitan di e prome ekipo. El a expresa gratitud na su 
entrenadornan, particularmente Carlo Ancelotti, su compa- 
ñeronan di ekipo, y su famia. 
“Danki, Real Madrid, pa haci mi un homber cu balornan 
perfecto. Danki, [Carlo] Ancelotti, pa kere den mi. Danki, 
compañeronan di ekipo, boso t’e miho,” el a agrega. 


Uniendo e filanan hubenil di Real Madrid na edad di dies 
aña, Nacho a subi door di e nivelnan di Castilla pa bira un 
hungado versatil y confiabel di e prome ekipo. Conoci pa su 
confiabilidad, Nacho a surpasa 40 aparicion den cada un di 
su ultimo tres temporadanan. 


Su seis titulonan di Champions League, e prome na 2013/14 
y e ultimo na 2023/24, ta pone na banda di legendanan di 
Madrid manera Paco Gento, Luka Modric, y Dani Carvajal. 


Mientras Nacho ta sigui pa un capitulo nobo den su carera, 
su legado na Real Madrid ta keda indeleble. Su dedicacion, 
versatilidad, y compromiso inkebrantabel a laga un impacto 
duradero riba e club, sigurando cu semper e lo wordo corda 
como un di e hungadonan mas aprecia di Madrid. 


E leyenda di Real Madrid 


Nacho Fernandez a despedi emocionalmente di e Club 

CONMEMORANDO 50 aña di Little League Aruba, e funda- 
cion a honra mi cu un plakkaat cu ta bisa, e.o. Bo vision y 
dedicacion... ta fundado di locual awe nos muchanan por ta 
orguyoso di dje. Cua mucha na Aruba no ta orguyoso di nos 
ekipo Caribbean Champions. 


E premio ‘Simplemente Deporte’ di 2004 cu Gobierno di 
Aruba a otorga na mi ta bisa mi 
“Aruba ta orguyoso di bo”. 
Awe ami ta orguyoso di Aruba, ami ta orguyoso di nos team 
cu ta bay Allentown p’e campeonato mundial despues di 13 
aña y mi ta declara mi admiracion sin fin pa tur e boluntari- 
onan cu a yuda nos muchanan yega asina leu. 


Nos Little League a produci hopi pelotero cu a bay liganan 
mayo, cu a haya beca pa studia na universidadnan na Merca 
y a bira ciudadano respetabel den nos comunidad. Sin e 
boluntarionan esaki lo no tabata posibel. 
Mi ta desea nos ekipo di Central League hopi exito n’e 
campeonato mundial. 


Aruba ta orguyoso di boso 


Clyde Harms 

NA 1968, Stanley Kubrick a presenta na mundo “2001: A Space 
Odyssey”, un pelicula cu no solamente a revoluciona cine di 
ciencia ficcion, sino cu tambe a introduci un di e inteligencianan 
artificial mas inkietante nunca antes concebi: HAL 9000. E perso- 
nahe, interpreta p’e bos suave y calmo di Douglas Rain, ta encarga 
e preocupacionnan moderno riba AI, anticipando hopi debate y 
temor cu awendia nos ta enfrenta den nos avance tecnologico. 


E famoso frase “I’m sorry, Dave. I’m afraid I can’t do that” di HAL 
9000, a converti den un icono di e desconfiansa pa mashin. Den 
e pelicula, HAL ta responsabel di opera e nave espacial Discovery 
One, supervisando tur e aspectonan di e mision y e bida di e astro- 
nautanan a bordo. E omnipresencia tecnologico aki, ta resalta e 
dualidad entre e potencial y e peliger di AI avansa. Aunke e ta 
programa pa sostene y garantisa e siguridad di e tripulacion den 
su biahe pa Jupiter, HAL a cuminsa tuma decision independiente, 
cu consecuencia fatal. 


E vision di Kubrick riba tecnologia a converti den un tipo di 
profecia. Awendia, e aplicacionnan di AI a integra profundamente 
den nos sociedad, operando den multiple industria y afectando 
nos bida di manera significativo. For di assistent virtual manera 
Alexa y Siri te na sistema compleho di diagnostico medico y anal- 
isis di dato, AI ta avansando cu paso gigantesco. Aunke nos no a 
yega na nivel di HAL 9000, e progreso rapido ta sugeri cu e futuro 
imagina pa Kubrick por ta mas cerca di loke nos ta pensa. 


Un di e aspectonan mas notabel di HAL ta sucapacidad di inter- 
actua cu e astronautanan di manera amigabel y eficiente, similar 
n’e assistentnan virtual actual, ta yuda nos den nos tareanan 
diario. HAL no solamente ta responde na pregunta compleho y 
ta compronde e estado emocional di e astronautanan, sino cu 
tambe por lesa nan lipnan, un caracteristica avansa cu ainda ta 
den desaroyo den tecnologia actual. 


E control absoluto di HAL riba e nave Discovery One, tambe ta 
refleha nos preocupacion moderno riba e dependencia exce- 
sivo di AI. Den e pelicula, e tripulacionta casi prescindibel, ya cu 
HAL por realisa mayoria di e funcionnan necesario p’e mision. 


Actualmente, nos a delega hopi tarea critico n’e sistemanan di 
AI, for di transporte y comunicacion te na energia y servicio na 
cliente. E dependencia aki ta trece e pregunta di te ki punto ta 
sigur confia AI pa tarea vital. 


E erornan di HAL den e pelicula tambe ta un refleho di e fayonan 
cu nos ta mira den AI moderno. Por ehempel, e chatbot y e siste- 
manan di recomendacion tin biaha ta haci fout absurdo of ta 
proporciona informacion incorecto. E fayonan aki por tin conse- 
cuencia serio, manera a demostra e caso di Google Bard, cual 
eror a costa un compania 100 miyon dollar. 


E capacidad di HAL di tuma decision propio y ta sugeri cu un AI 
avansa por desaroya “subobhetivo” no premira pa su programa- 
donan, algo cu ta preocupa e expertonan manera Geoffrey Hinton, 
conoci como e “padrino” di AI. E temor aki ta amplifica p’e posi- 
bilidad cu un AI avansa por rediseña su mes y mehora riba un 
ritmo exponencial, un preocupacion comparti p’e fayecido fisico 
Stephen Hawking. 


Finalmente, e cuestion cu si un AI por desaroya consciencia 
y emocion ta sigui ta obheto di debate. Den “2001: A Space 
Odyssey”, HAL ta demostra un aparente miedo na wordo desco- 
necta, loke ta trece e posibilidad inkietante cu un AI avansa por 
desaroya un forma di consciencia. Aunke esaki ainda ta specu- 
lativo, e interaccion di HAL cu astronauta y su comportacion den 
e pelicula ta obliga nos pa considera e implicacion etico di desa- 
royo di tecnologia cada biaha mas avansa. 


“2001: A Space Odyssey” ta sigui ta un obra maestra cu ta 
desafia nos pa reflexiona riba nos futuro tecnologico y e rela- 


cionnan compleho entre humano y mashin. E vision di Kubrick, 
a traves di HAL 9000, ta recorda nos cu e avance di AI ta trece 
cu ne tanto oportunidad como peliger y cu ta esencial atende e 
retonan aki cu cuidao y responsabilidad. 


T E C N O L O G I A 


HAL 9000: 


E computer visionario di “2001: A Space Odyssey” 


cu a anticipa preocupacion actual riba AI 

Nacho ta dedica 


cancion na Venezuela 


Y ta apoya María Corina Machado 


MIGUEL Ignacio Nacho Mendoza, conoci 
como La criatura, a lansa un cancion nobo 
dedica na Venezuela, algun dia prome cu e 
eleccion presidencial. Via Instagram, el a 
comparti un video bailando cu su yiu muhe 
mientras e tabata canta e tema. E cantica ta 
critica e promesanan no cumpli y e situacion 
actual di e pais: “Nos ta sigui mira cu na mesa 
tur cos falta”. Tambe e ta rindi homenahe n’e 
‘caídos en proeza’ y ta refleha riba futuro di 
Venezuela. 


Nacho ta apoya explicitamente e candidata 
presidencial María Corina Machado, uzando 
su slogan ‘hasta el final’. Den nan rednan 
social, otro artistanan manera Danny Ocean 
tambe a lansa tema den apoyo di Venezuela, 
destacando desilusion cu e gobierno actual. 
Ocean, den su cantica ‘P’e Venecia chikito’, ta 
denuncia e promesanan kibra y e division cu 
liderazgo politico a causa. 


Ambos artista ta busca pa inspira speransa y 
cambio door di nan musica. 


Chyno Miranda ta pidi 


comprension y respet den su 


regreso riba escenario 


E duo Chyno y Nacho a wordo honra n’e premi- 
acion Heat Latin Music Awards na Republica 
Dominicana, unda nan a ricibi un reconoci- 
mento pa nan trayectoria musical. Durante 


FARANDULA 


e evento, Jesus ‘Chyno’ Miranda, 
kende ta sufri di neuropatia perif- 
erico, a probecha pa papia tocante 
su estado di salud. E malesa aki, 
cu ta afecta e nervionan pafo di e 
cerebro y e medula espinal, a causa 
dolor, y debilidad den su man y 
pianan. Chyno, kende ainda ta den 
terapia pa su recuperacion, a pidi 
comprension, respet y tolerancia, 
specialmente si e ripiti palabra debi na su condicion. Den e entrevista, 
el a expresa cu e tabata den un centro di rehabilitacion na Caracas cu a 
haci’e hopi daño, pero awor e ta enfoca riba su recuperacion. A pesar di e 
retonan, Chyno ta cla pa bolbe riba escenario y sigui cu su carera hunto 
cu Nacho, gradiciendo e apoyo di su siguidonan. 


Revelacionnan di e trailer di e di cuater 


temporada di ‘Emily in Paris’ 


NETFLIX a lansa e trailer oficial di e di cuater temporada di ‘Emily in 
Paris’, cu lo estrena den dos parti: e prome parti dia 15 di augustus y e di 
dos parti dia 12 di september 2024. E adelanto ta mustra Emily, interpreta 
pa Lily Collins, tratando di adapta na su bida di soltera despues di tabata 
enfoca riba Gabriel y Alfie. 
→ 

E bida personal di Emily ta sigui afecta su 
trabou na Agence Grateau. E temporada lo 
continua despues di e eventonan dramatico 
di e casamento fracasa di Camille y Gabriel. 
E trailer tambe ta revela un pleito entre 
Emily y su colega Julian, y un comber- 
sacion tenso cu Gabriel tocante un secreto 
comparti. Emily ta enfrenta dificultadnan 
den su triangulo amoroso, admitiendo cu 
ambos homber ta significa hopi pe pa dife- 


rente motibo. Na final di e adelanto, Emily ta parce dicidido pa ta habri pa 
posibilidad nobo. E temporada lo conta cu Ashley Park, Lucien Laviscount 
y Philippine Leroy-Beaulieu. 


Beyonce ta otorga Kamala Harris derecho pa 


uza ‘Freedom’ pa eventonan di campaña 


BEYONCE a duna permiso na Kamala 
Harris, Vicepresidente di Merca y 
candidata presidencial democrata, 
pa uza su cancion ‘Freedom’ durante 
e eventonan di campaña. E ekipo di 
Harris a ricibi aprobacion di repre- 
sentantenan di Beyonce p’e cancion 
popular aki for di e album di 2016 


‘Lemonade.’ Harris a estrena e cancion ayera nochi n’e cede di su campaña. 
Conoci pa su control estricto riba e uzo di su musica, Beyonce a aproba 


e peticion cu a wordo haci na cuminsamento 
di e siman aki. Mientras Beyonce no a sostene 
Harris oficialmente, e permiso aki ta indica su 
sosten. 
Beyonce tin un historia di sosten pa candida- 
tonan democrata, ya cu el a actua n’e inau- 
guracion di presidente Barack Obama na 
2013 y a sostene e candidatura Biden-Harris 
na 2020. E y su esposo Jay-Z tambe a toca 
un conexion pre-electoral pa Bill Clinton na 
2016. ‘Freedom’ ta un himno poderoso cu ta 
alinea cu e mensahe di libertad y husticia di e 
campaña di Harris. 


E di cuater temporada di 


Bridgerton ya tin protagonista 


NETFLIX a anuncia cu e di cuater tempo- 
rada di ‘Bridgerton’ lo focus riba Benedict 
Bridgerton, interpreta pa Luke Thompson. E 
serie, cu ta tuma luga den e era di Regencia 
na Inglatera, a logra keda den e top 10 di mas 
mira pa nuebe siman consecutivo, consoli- 
dando su mes como un di e productonan mas 
exitoso di e plataforma. E temporada nobo lo 
sigui e storia di e di tres buki di e saga di Julia 
Quinn, ‘An Offer From a Gentleman’. Benedict, 
cu te awor tabata resistente pa casa, lo keda 
intriga pa un muhe misterioso conoci como 
Lady in Silver, kende e lo conoce na un baile 
di mascara. E di tres temporada, cu a conta e 
storia di amor di Colin y Penelope, a acumula 
45.05 miyon bista den su prome simannan, cu 
mas o menos 165.2 miyon ora di bista. Cu e 
entrega nobo aki, ‘Bridgerton’ ta priminti di 
sigui encanta su audiencia. 


Karol G a cera su gira Europeo cu 
un concierto historico na Madrid 


KAROL G a deslumbra su fanaticonan 
den e ultimo concierto di su 
→ 

gira 
Europeo, 
terminando 


cu un presentacion den e 
stadion Santiago Bernabéu 
di Madrid. E Colombiana a 
yena e stadion durante cuater 
anochi 
consecutivo, 
atray- 


endo un total di 240,000 
siguido y convirtiendo su mes 
den e artista cu a bende mas 
entrada na Spaña, surpas- 


ando Coldplay. E concierto a wordo transmiti en bibo riba 
YouTube, alcansando mas di 800,000 espectador. Aunke e 
rumornan di un aparicion sorpresa di Shakira no a mate- 
rialisa, Karol G no a decepciona. Luciendo diferente look, 
for di cabey blauw te na cora y ros, y un bisti espectac- 
ular cu capa blanco, e artista a mantene e energia halto. 
Durante e gira, figuranan manera Amaia Montero y Bad Gyal 
a comparti escenario cu ne. Karol G lo cera su gira mundial 
dia 20 di september n’e festival Rock in Rio di Janeiro, hunto 
cu Katy Perry y Ed Sheeran. 


Deadpool & Wolverine: 


Loke bo mester sa 


RYAN Reynolds y Hugh Jackman ta uni atrobe den ‘Deadpool 
& Wolverine’, dirigi pa Shawn Levy. E pelicula, cu ta estrena 
mundialmente e siman aki, ta fusiona lo politicamente 
incorecto cu e responsabilidad di ta superheroe. Reynolds, 
ademas di t’e protagonista, ta guionista y ta trece su amigo 
Jackman bek pa rindi homenahe na Tierra 616. 
E pelicula, di tres entrega di Deadpool, ta destaca p’e actua- 
cionnan vibrante di Reynolds, incluyendo baile y pelea riba 
ritmo di canticanan manera ‘Like a Prayer’ di Madonna. 
Jackman ta regresa como Wolverine, un papel cu e no a 
interpreta desde ‘Logan’ (2017), den un storia cu ta explora 
liñanan di tempo y multiversonan, y cu tambe ta inclui 
Gambito (Channing Tatum) y X-23 (Dafne Keen). ‘Deadpool 
& Wolverine’ ta kibra e di cuater muraya, ofreciendo un 


mezcla di accion, humor y referencianan actual, siendo 
posiblemente e mas violento di e saga y anticipando futuro 
aventuranan di e duo. 


Eminem ta hala Taylor Swift for di e 


top di Billboard 200 


E rapper Mericano Eminem, di 51 aña, a logra e prome luga 
den e lista di albumnan Billboard 200 cu su ultimo trabou, 
‘The Death of Slim Shady (Coup de Grace)’. E di diesdos EP 
aki, lansa dia 12 di juli, a acumula e ekivalente na 281,000 
benta na Merca, cu 220 miyon reproduccion y 114,000 
benta digital, segun Luminemminate y The New York Times. 
Cu e logro aki, Eminem ta iguala artistanan manera Bruce 
Springsteen, Barbra Streisand y Ye, alcansando su di ocho 
number uno den e lista aki. Mientras tanto, Taylor Swift ta 
baha for di e trono despues di 12 siman na top. Su album 
‘The Tortured Poets Department’, publica dia 19 di april, a 
baha p’e di cuater luga. E di dos y di tres luganan ta ocupa 
pa ‘Romance: Untold’ di e banda Sur Koreano ENHYPEN y 


→ 

‘The Great American Bar Scene’ di e cantautor Mericano 
Zach Bryan, respectivamente. 


Cher ta saca su memoria den dos parti 


CHER ta bay lansa su memoria 
den dos parti, e prome parti ta sali 
dia 19 di november, segun e editor 
HarperCollins. E titulo y portada di 
e buki a wordo revela riba medionan 
social. Den e autobiografia aki, e 
cantante Mericano ta describi su 
bida den detayenan intimo. E prome 
parti ta trata entre otro su hubentud 


y su matrimonio cu Sonny Bono. Cher, awor 78 aña, a haya 
fama mundial cu Sonny Bono danki n’e hit ‘I Got You Babe’. 
Su carera solo a inclui exitonan manera ‘If I Could Turn Back 
Time’ y ‘Believe’. El a gana varios Grammy y un Oscar pa 
miho actriz pa su rol den ‘Moonstruck’. Mas laat e aña aki e 
lo wordo añadi n’e Rock & Roll Hall of Fame. E di dos parti di 
su memoria, cu tambe ta carga e nomber ‘Cher’, ta wordo 
spera pa otro aña. 


Keanu Reeves ta reflexiona riba e 
legado di 25 aña di ‘The Matrix’ 


KEANU Reeves recientemente a comparti reflexionnan 
emocional riba e di 25 aniversario di ‘The Matrix’ durante 
un aparicion na ‘The Late Show’ cu Stephen Colbert. Reeves 
a destaca e impacto profundo cu e pelicula tabatin riba su 
bida y su influencia positivo riba incontabel otro hende. 
“The Matrix a cambia mi bida, y durante e añanan aki, el 
a cambia e bida di hopi otro hende, den maneranan real- 
mente positivo y great,” Reeves a bisa, cu su stem ta tembla. 


Reeves a protagonisa como Neo den e clasico di ciencia 
ficcion distopico, cu ta sigui un hacker cu ta uni un rebelion 
di ciber-inteligencia ora e descubri cu humanidad ta atrapa 
den un realidad simula. E pelicula a recauda mas di $467 
miyon y a gana cuater premio di Academia, ganando casi 
$2 biyon globalmente durante su historia di 25 aña. Warner 
Bros. recientemente a anuncia un di cinco entrega, aunke 
e participacion di Reeves ta keda sin confirma. E serie di 
‘The Matrix’ a laga un marca indeleble tanto riba e carera di 
Reeves como riba e mundo cinematografico. 


Jennifer Lopez a celebra su di 55 
cumpleaños cu un fiesta luhoso den 


estilo di ‘Bridgerton’ 


JENNIFER Lopez a celebra su cumpleaños di 55 aña cu 
un fiesta luhoso inspira p’e serie ‘Bridgerton’ di Netflix, 
completo cu un carosa hala pa cabay. E evento, comparti 
den un video riba su Instagram, a inclui drama y opulencia 
manera den e serie. Lady Lopez a briya den dos diferente 
bisti: un bisti metalico blauw, cu patronchi di brocado, un 
peinado halto y un head band di flor, y despues, un bisti 
liviano di chiffon berde p’e ceremonia di corta e bolo. 
Aunke su esposo, Ben AfÒeck, no tabata presente, Lopez a 
disfruta e festividadnan riba un pista di baile grandi cu baila- 
donan profesional den trahenan di e epoca. E celebracion a 
inclui un orkesta completo, cu un harpista, mesanan rica- 
mente decora, y areglonan floral grandi. E trono di Lopez, 
un stoel grandi blanco y oro, a añadi n’e ambiente real. “Mi 
kerido lector… Un anochi esplendido a wordo disfruta pa 
tur”, el a skirbi como caption di su post. E evento tabata tur 
cos menos discreto, capturando e grandesa di e epoca di 
Regencia. 

E imperio geel a cuminsa derumba. E barco a cuminsa ta 
sink y e puyitonan a cuminsa sali for di pandorabox. Por 
tende cu parlamentarionan a cuminsa pone presion riba nan 
partido pa haya puesto den gobierno. E motibo principal ta 
cu nan no sa si e siguiente gobierno cu sinta lo ta nan color 
politico y si esey no t’e caso nan lo wordo kita bo for di nan 
trabao. Si bo bay hues mes lo bo perde bo caso paso gobi- 
erno no a hinca bo den un puesto den e aña di eleccion. 


Na Sint Maarten nos a mira un propaganda pa conscientisa 
pueblo pa no bende nan voto paso e ta castigabel. Na Sint 
Maarten tin un ley den codigo penal cu ta bisa cu cumpra 
of bendemento di voto ta castigabel pa ley. Lastimamente 
cu e castigo ta mucho poco paso 2 aña lo bo no por wordo 
encarcela. E lo mester ta riba 4 aña pa bo haya un castigo 
di prizon. 


Partido Curpa den gobierno lo introduci un ley similar 
p’asina pone tanto politiconan como e votadonan cumpra 
of bende nan voto responsabel cu castigo di prizon di mas 
cu 6 aña. Bo voto ta sagrado y e partido cu drenta gobierno 
mester traha pa pueblo su bienestar general. Den pasado 


nos por corda e propaganda cu si bo kier pa FASE sigui anto 
bo mester vota partido MEP. 


Costo di bida ta sigui subi. Tur siman prijs ta cambia den 
supermercadonan. Comerciantenan ta keha cu nan negoshi 
ta bay atras y otronan ta papia di cera nan negoshi paso nan 
no por mas. Tin keho cu gobierno no ta paga nan debe na 
tempo y ta trece e comerciantenan den problema financiero. 
Hopi hende ta keha riba aumento di prijs di awa y coriente 
cu a subi barbaramente. 


Nos tin gobierno cu ta manera un bari sin bom, un gobierno 
sin maneho y sin vision. Unico cos cu nan por haci bon ta 
subi avion y biaha den business class. Hopi biahamento y 
malgastamento di placa di pueblo y ningun proyecto. E mas 
tristo ta cu no por confia riba e presupuesto di gobierno. E ta 
puro gañamento. For 2018 no tin un jaarrekening y pueblo 
no por mira unda e placa di pagado di belasting ta bay. 


Nos por a tende cu a pidi pa haya mira e contract di Eagle LNG 
cu WEB NV a firma. Gremio Comercial a puntra si e contract 
cu Eagle LNG ta strobando WEB NV. Tur cos ta mustra cu 
ta un gato den saco, p’esey e minister di energia tin’e bon 
scondi. Segun informacion nos di partido Curpa a ricibi por 
a compronde cu e contract cu Eagle LNG ta hole cabaron. Si 
cabaron bisa bo cu lodo ta hole stinki, kere. 


Partido Curpa den gobierno lo saca e contract aki pa tur 
hende mira e desaster cu e minister a haci den nos compania 
di WEB NV. Nos gobierno sin integridad ta sigui traha e bom 
y nan ta sigui hinca nan mes den problema. Prome minister 
a yama partido AVP e universidad di corupcion pero tur cos 
ta indica cu nan a laga e partido AVP leu atras. E busje su 
motor ta cendi y ta wardando riba ordo pa cuminsa piki 
esnan cu ta sospechoso. 


Gobierno a haya tur tempo pa hala di su mal caminda y 
arepenti di nan erornan. Ora nos tin un gobierno cu no tin 
temor di Dios, nan ta sigui den nan mal caminda. Tempo 
a termina y awor e gobierno aki ta bao di e huicio di Dios. 
Por busca moda pa tapa e maldad pero Dios conoce boso 
curason. E parlamentarionan cu ta tapa maldad di e gobi- 
erno ta complice di nan maldad por lo tanto nan tambe ta 
bao di e huicio di Dios. 


Pueblo nos ta den e tormenta perfecto. Laga nos haci oracion 
pa proteccion di Dios p’e gobierno aki bay cas mas lihe cu 
ta posibel. Tempo di Dios ta perfecto. Partido Curpa e unico 
alternativa. 


Eric Ras(Curpa): 


Falta di integridad y vision ta sigui persigui e gobierno actual 

NOS pueblo ta rabia, y e ta rabia cu su rason. Critica, desa- 
punto, y un infelicidad ta reina den un gran mayoria di nos 
poblacion despues cu Corte di Casacion a dicidi cu matri- 
monio di mesun sexo mester keda legalisa aki na Aruba. Nos 
ta un pais multicultural cu tin su creencia, su tradicionnan y 
su norma y balornan. 


Informacion di diferente fuentenan ta mustra cu mas di 85% 
di nos pueblo ta religioso y p’esey nos cultura y tradicionnan 
ta hopi critico contra e veredicto di e Corte di Casacion. Mas 
cu claro pueblo ta sinti cu su bos, balornan y tradicion a 
wordo ignora y poni un banda den e caso aki, y p’esey pueblo 
no kier guli e pilder aki. 


“Hulanda a haya e forma” 
pa impone matrimonio mesun sexo riba Aruba 
No ta un secreto cu for di varios decada Hulanda a bin ta 
presiona Aruba pa adopta e ley di matrimonio di mesun 
sexo. E “fli” aki nunca a subi, pasobra nos cultura, balornan 
y tradicionnan sigur ta masha diferente cu esun di Hulanda. 
Nos tur por a scucha varios politico Hulandes incluyendo 
ex-Secretario di Estado Alexandra van Huffelen duna su 
comentario riba e asunto aki, y trata na crea un presion 
“politico” riba nos pais pa implementa e ley di matrimonio 
mesun sexo. 
Asina mes Aruba semper a para pa su derechonan y a resisti 
e presion di Hulanda y a cana su mesun caminda. Corte di 
prome instancia a declara, den e caso di Fundacion Orguyo 
contra pais Aruba, cu gobierno mes mester busca e forma 
di soluciona e problema, pero Corte Comun ni Casacion no a 
basila pa impone esaki manera nan a haya un chens. 


Pueblo ta indigna cu decision di Corte di Casacion 
E reaccion di pueblo sigur no ta un sorpresa ora cu nan a 
scucha e sentencia di huesnan di casacion. Nos pueblo ta 
indigna, rabia, desapunta y ta expresando esaki na radio, 
medionan social, den circulonan di amistad, na trabao y 
unda cu nan por. Tin un descontento formal cu no ta bay 
stop. Pueblo simplemente NO kier a ley aki y ta rechas’e 
formalmente. 


E lucha no a caba; “E la apenas cuminsa!” 
Mi kier reitera cu mi lo sigui lucha pa e norma, balornan y 
tradicionnan di nos pueblo cu no kier e ley aki riba su lomba. 
Nos ta biba den un democracia y danki Dios tin diferente 
recurso y trayecto cu nos por cana pa cambia e veredicto 


aki. E ta bay tuma tempo, lucha y sacrificio, pero e mester 
wordo haci. Democracia ta facilita e derecho pa explora e 
opcionnan aki y mi ta convenci cu esaki lo ta e siguiente 
pasonan di mi accionnan. 


Parlamentario Marco Berlis (MEP): 


E lucha mester continua! 


Pueblo ta rabia y indigna cu e 
veredicto di Corte di Casacion 

KI grandi ta e sorpresa y emocion, ora bo bay un conferencia den exte- 
rior y ta resulta cu e conferencia ey ta dedica na bo persona. Esey a 
pasa cu nos amigo Señor Ramon Todd Dandaré Mag. Ling. durante e 
vacacion cu su famia na april y mei di e aña aki na Riohacha, La Guajira, 
Colombia. 


Prome cu e conferencia ey, dia prome di mei 2024, e famia extenso 
Dandaré a celebra un encuentro masha ameno, “Integración familia 
Dandaré”, cu presencia di diferente generacion di famia Dandaré, di 
Colombia y Aruba. Loke Ramon no a spera ta cu na e evento unico 
aki su famia lo a honra e, Monche, cu for di chikito a bay biba cu su 
mama na Aruba, pa su logronan como linguista importante di Aruba 
y di Caribe y a otorg’e un regalo cu un certificado special. Esaki ta 
un muestra cu e lasonan familiar entre e famia na Aruba y esnan na 
Riohacha semper a keda bibo y caluroso. 


Un dia despues, dia 2 di mei 2024, a celebra na La Guajira Dia de la 
Guajiridad cu e conferencia “La Guajira y el Gran Caribe – Diálogos 
sobre Aruba” cu a tuma luga na e Centro Cultural del Banco de la 
República. Diferente instancia a organisa e evento aki conhuntamente; 
pa menciona algun: Fundación Compartamos la Felicidad, InspirARTE, 
Asociación Kojutajirawaa, Banco de la República, Dirección de Cultura 
Distrital y tambe Stichting Rancho di Aruba. 


Henter e preparacion a sosode den un secresia total. Ramon a haya 
invitacion y como e tema di e conferencia tabata sumamente intere- 
sante p’e como linguista Caribense-Arubiano-Riohachero, e no a pensa 
dos biaha y a acudi na e conferencia. 


E conferencia a conta cu presencia di invitado special Ministro di 
Finansa y Cultura di Aruba, Señora Xiomara Maduro, cu a tene un charla 
den cua el a relata tocante e lasonan historico, economico, cultural y 
social cu tin entre La Guiajira y Aruba. 


Señor Fredy Gonzalez Zubiría, investigador, a tene un charla hopi infor- 
mativo y sumamente interesante tocante historia di comercio entre 
La Guajira y Aruba cu hopi dato y nomber importante, tambe di hopi 
Riohachero cu a emigra pa Aruba y nan descendientenan cu a y ta 
aporta di un of otro forma na desaroyo di Aruba. Na final di su discurso 
el a homenahea Ramon Todd Dandaré como Simbolo di resistencia y 
Orguyo di e Riohacheronan, pasobra despues di su estudio Ramon a 
regresa Aruba y cu un lucha incansabel y investigacion cientifico el a 
aporta na reconocemento y oficialisacion di e idioma crioyo Caribense 
Papiamento. 


Señora Katherine Pérez Mendoza, directora di e programa di economia 
di Universidad de La Guajira, a papia di e oportunidadnan pa un rela- 
cion comercial y turistico entre La Guajira y Aruba. 
Despues di e charlanan a sigui un panel cu tabatin como participante 
dos invitado special di Aruba, esta periodista Benjamin Romero y 
linguista Ramon Todd Dandaré, cu a cay masha na agrado di e publico 
presente. 


A yega e momento culminante di e evento aki. Diferente instancia 
di Riohacha a uni pa e dia aki reconoce y destaca Ramon Todd 
Dandaré na un forma unico y emocionante. Ramon como e di cuater 
Afrodescendiente celebre di Guajira a ricibi un condecoracion y dife- 
rente acta oficial for di e instancianan aki. 


E Reconocementonan 
Asamblea Departamental de la Guajira, Colombia 
Di Asamblea Departamental de la Guajira, Colombia, Ramon ta ricibi 
di diputado Daniel Ceballos e maximo condecoracion Medalla Luis A. 
Robles Suarez. Di e manera aki La Guajira ta reconoce publicamente 
Ramon su meritonan destacante y e trabou briyante cu el a desplega 
como investigado, academico, docente, conferencista y gestor cultural 
di Gran Caribe. 
Asamblea Departamental de la Guajira ta comparabel cu Provinciale 
Staten di Hulanda. 


Conseho Distrital di Riohacha 
Conseho Distrital, comparabel cu Gemeenteraad di Hulanda, ta resalta 
y reconoce liderazgo y profesionalismo di docente Ramon Todd 
Dandaré y su calidadnan humano y su constancia relaciona cu desa- 
royo academico y gestion civico. 


Alcaldía Distrital de Riohacha 
Alcaldía Distrital, comparabel cu Gemeente di Hulanda, ta destaca 
Ramon Todd Dandaré como linguista, pa su contribucion valioso na 
estudio di Papiamento y pa su dedicacion y compromiso na preserva- 
cion y difusion di cultura y lenga Crioyo di Caribe. 


E siguiente tres fundacionnan di comunidad Riohachero ta honra 
Ramon Todd Dandaré como ‘hijo ilustre de Riohacha, lider civico, 
docente, investigador y lingüista ejemplar y comprometido con numer- 
osas causas”. 


Fundación Teatro Aurora de Riohacha 
Na nomber di e comunidad di Riohacha e fundacion aki ta gradici 
Ramon pa su aporte na conocemento linguistico universal. E fundacion 
ta pone hopi enfasis riba tur e funcionnan cu Ramon tabatin den desa- 
royo y aceptacion di Papiamento. 


Fundación Compartamos la Felicidad 
E fundacion aki ta nombra Ramon como su Voluntario Honorario y 
Embajador Mundial pa su aporte como Riohachero y Guajiro na e iden- 
tidad cultural, investigacion, docencia, literatura y preservacion di e 
rais y tradicionnan linguistico di Aruba y di Caribe. 


Asociación Kojutajirawaa 
Esaki ta un asociacion Wayuu cu a obsekia Ramon un sombre tipico di 
Wayuu cu ‘Monche Todd’ riba dje. 


Ramon, masha pabien cu reconocemento grandi aki na Riohacha. 
Bo esfuersonan academico no a keda scondi; nan ta bisto y aprecia, te 
den exterior. 


Ramon Todd Dandaré a ricibi gran homenahe na Riohacha 

DI acuerdo cu introduccion di GOL Airlines y 
expansion di e mercado Brasilero, a tene diferente 
reunionnan clave na Brazil entre 22 di juli cu 25 di 
juli, 2024. E delegacion a consisti di Ronella Croes 
CEO di A.T.A., Jordan Schlipken Croes A.T.A. Area 
Director LATAM, Jo-Anne Meaux-Arends, Aviation 
Business Development Executive di AAA, y Carlos 
Barbosa di A.T.A. Brasil. 


Pa e periodo actual (YTD) juni 2024, e mercado 
Brasilero a aumenta cu 33% compara cu e mesun 
periodo den 2023. Segun strategia di diversifica- 
cion y enfoke riba segmento di High Value, A.T.A. 
tin como meta pa aumenta e mercado Brasilero 
cu 40% den 2025 compara cu 2024. Loke ta trata 
e mercado general di Latino America, e meta ta 
pa amplifica e presencia di Aruba den paisnan di 
entre otro, Argentina, Brasil, Chile, y Peru. 


GOL Airlines lo hunga un papel crucial den logra 
e meta aki banda di conexionnan existente di 
Avianca cu vuelonan directo a traves di Bogota, 
Copa Airlines cu vuelo directo a traves di Panama, 
y LATAM Airlines cu vuelo directo via Lima. 


Durante e siman, e delegacion a reuni cu esnan cu 
ta domina benta di biahe aki na Brazil. Mayoria ta 
socio existente y ta mira e potential pa expande 
e mercado. Esakinan a inclui CVC Corp, Agaxtur, 
Orinter, BeFly, Viagens, AbreuTur, Decolar. 
Tambe a reuni cu Aeropuerto di Guarulhos y cu 
COPA Airlines cu a transporta 45% di esnan cu 
a bishita di Brazil na aña 2023. COPA, A.T.A. y 
AAA lo sigui traha di cerca cu otro pa expande e 
mercado. 


Puntonan di atencion den e reunionnan aki a 
inclui: strategia, actualisacion di e producto 
Aruba, colaboracion na termino corto y largo y 
kico ta beneficioso pa e isla. 


Pa stimula e oportunidad di expande e mercado 
A.T.A. lo inverti mas den promocion general pa 
crea conscientisacion referente Aruba, lo inverti 
den e mercado conhuntamente cu GOL y lo traha 
mas di cerca cu esnan cu ta bende biahe den e 
mercado. Inversionnan den “advertising” lo subi 
mas cu 50% e aña aki compara cu 2023 y den 
aña 2025 compara cu 2023. 


A.T.A. y AAA ta reuni cu socionan clave na Brazil 


Strategia di diversificacion lo conta cu mas inversion den Brazil 

ARUBA Bank su campaña di hipoteca, ‘Perfect 
Pieces, Perfect Mortgage’ ta clausura cu un total 
di 7 feliz ganado. Ademas cu e clientenan a logra 
nan soño di realisa nan propio cas, of a logra 
haci un “upgrade” na nan cas, nan tambe a gana 
un di e premionan di e campaña. 
Na luna di april, Aruba Bank a lansa su campaña 
di hipoteca, ‘Perfect Pieces, Perfect Mortgage’, 
y durante un periodo di 3 luna, clientenan por 
a aplica y ricibi aprobacion pa nan prestamo 
di hipoteca. Tur cliente cu a ricibi nan aproba- 
cion y a finalisa e proceso di hipoteca durante e 
periodo di april – juni 2024, automaticamente a 
participa den e campaña. 
Louis Haayen a gana e premio maximo cual ta un 
suma di AWG 15,000, Gerick Croes ta e ganado di 
AWG 10,000.-, y Richard Kelly, William Erasmus, 
Jessica Teixieira, Dwayne Marchena y Maikel 
Martis ta e feliz ganadonan di AWG 1,000.-. 
E ganadonan a ricibi tur conseho y guia paso 
a paso for di nos Mortgage Advisors, y asina 
a logra realisa nan cas nobo cu un hipoteca di 
Aruba Bank. 
Aruba Bank ta felicita tur ganado y ta gradici tur 
cliente cu a aplica durante su campaña, ‘Perfect 
Pieces, Perfect Mortgage’ pa nan confiansa den 
Aruba Bank pa yuda nan realisa e cas di nan 
soño. 


Aruba Bank a clausura campaña di hipoteca 


‘Perfect Pieces, Perfect Mortgage’ exitosamente 


Un total di 7 feliz ganado a ricibi nan premio 

E welonan ta hunga un rol crucial pa famia, no 
manera figura di autoridad, sino como trans- 
misor di amor, bondad y comprension. Nan 
presencia ta ofrece un amor incondicional, 
cuido y sabiduria, estableciendo un vinculo 
unico y emocional cu nan nietonan. 


Segun e psicologonan infantil y specialista, e 
welonan ta sirbi como rolemodel, impartiendo 
balor y enseñansa cu ta yuda e generacion 
nobo pa enfrenta e adversidad y e desafionan 
di bida. 


Fuera di esey, comparti actividad y experi- 
encia enrikecedor cu nan nietonan, nan tin 
un i pacto positivo den e comportacion y e 
relacionnan interpersonal di e hobennan aki. 
E vinculo afectuoso aki tambe ta beneficia e 
welonan, kendenan ta sinti nan mes mas util, 
activo y feliz danki n’e conexion cu nan sernan 
keri. 


Dia di e Welonan: Un Celebracion Global 
Dia di e Welonan, un festividad cu reis cris- 
tian, no ta celebra di manera uniforme rond 
mundo. Por ehempel na Polonia, ta honra e 
welanan dia 21 di januari y e welonan dia 22 
di januari. Na Francia ta conmemora e prome 
diadomingo di maart, mientras cu na Mexico 
ta celebra dia 28 di augustus. 


E cultura digital a yuda standarisa dia 26 di 
juli como e fecha oficial di Dia di e Welonan, 
danki na iniciativa manera Doodles di Google 
y hashtag #DiadiWelonan riba Twitter. Fuera 
di esey, dia prome di october ta celebra Dia 
Internacional di e Personanan di Edad promovi 
pa Nacionnan Uni pa sensibilisa riba e impor- 
tancia di e adultonan mayor den sociedad , 
destacando nan contribucion y fomentando 
un bida activo y saludabel. 


Con pa celebra Dia di e Welonan 
Pa celebra Dia di e Welonan, dedica un dia 
completo pa ta cu nan, realisando actividad 
cu nan ta disfruta. E por ta un atardi di pisca- 
mento, un marathon di pelicula clasico, scucha 
disco bieu of simplemente comparti un cena 
special den famia. Comparti bo momentonan 
riba red social pa mustra bo aprecio y si bo 


Awe ta dia di e Welonan 
Celebrando nan rol invaluabel 


welonan no t’ey mas, uza e fecha aki pa recorda y honra e siñansa cu nan 
a laga atras pa bo. Feliz Dia di Welo. 

DIASABRA awo, 27 di juli lo tuma luga e Food Truck Festival 
San Nicolas. E tema e aña aki ta “Siguridad di Alimentacion”. 
Un tema cu ta alinea cu e vision di Ministerio di Naturalesa 
den cuadro di e maneho pa sector primario. 


E evento ta wordo organisa door di Harambe Foundation  
y  Vibration  PR den colaboracion cu diferente partnernan. 
Ministerio di Naturalesa ta contento di por forma parti di e 
iniciativa aki pa asina sigui promove e potencial di sector 
primario na Aruba y mehora siguridad di alimentacion. 


E evento ta premira di ta uno exitoso unda cu Santa Rosa 
Aruba tambe lo participa e aña aki pa comparti informacion 
ariba cosecha local y balor nutricional di producto local. 


Riba e mesun dia aki parti mainta, Santa Rosa Aruba tin nan 
Pop Up Market na nan cede na Piedra Plat, di 8’or te cu 11’or 
di mainta, unda lo tin carni, fruta y berdura fresco. E Food 
Truck Festival San Nicolas lo cuminsa pa 6’or di atardi y lo 
dura te cu 11’or di anochi. Dus un dia pa apoya agricul- 
tornan local y sostene nos mercado local en general. 


Ministerio di Naturalesa ta invita comunidad henter pa bishita 
e dos eventonan aki cual entrada ta gratis, pa asina disfruta 
di un experiencia culinario local y sigur yena cu ambiente. 
“Aruba su siguridad di alimentacion den futuro ta depende 
riba nos esfuersonan di awe y e sosten cu nos ta duna nos 
agricultornan.” – Minister Ursell Arends 


Food Truck Festival San Nicolas 2024: 


Celebrando agricultura local y siguridad di alimentacion 


RECIENTEMENTE, e Ministerio di Naturalesa a ricibi hopi keho y 
prueba cu diferente compania di deporte acuatico ta violando e 
regulacionnan, specialmente den e areanan designa pa landa- 
mento. E tipo di comportacion aki ta estrictamente prohibi y ta 
representa un gran riesgo pa e siguridad di e personanan cu ta 
landa of ta practica snorkel den e areanan aki. Fuera di esey, 
e ta pone den peliger e mesun companianan, cu por perde nan 
permiso pa opera deporte acuatico. 


Fuera di e violacionnan den e zonanan di landamento, e Ministerio 
a wordo informa di incidente caminda cu e guianan turistico ta 
motiva e bishitantenan pa persigui e turtuganan marino, por 
ehempel na Tres Trapi. E practica aki ta ilegal y perhudicial p’e 
criaturanan protegi aki. 


Minister Arends ta enfatisa cu e comportacion aki ta inaceptabel. 
E proteccion di nos bida marino y e siguridad di e ciudadano y 


e bishitantenan mester ta un prioridad. Ministerio di Naturalesa 
ta comprometi pa pasa e evidencianan aki n’e departamentonan 
corespondiente, cu e expectativa pa tuma medida pa coregi e 
comportacion inapropia aki y garantisa cu tur e companianan 


cumpli cu ley. E operadornan di deporte acuatico mester sigui 
e reglanan gubernamental pa evita confronta e sancion severo, 
incluyendo revocacion di nan permiso pa opera den nos awanan. 
Minister Arends ta pidi pa tur operador turistico pa educa nan 
cliente y empleadonan riba e importancia di respeta nos bida 
marino y reforsa e regulacionnan cu diligencia. E conscien- 
tisacion publico y e cooperacion ta vital pa preserva e beyesa 
natural di e awanan di Aruba, garantisando un ambiente sigur 
y agradabel pa tur y sigurando un sector di deporte acuatico 
duradero y sostenibel. 


Fuera di esey, Ministerio di Naturalesa ta planificando campaña 
di educacion y sensibilisacion pa informa e publico riba e impor- 
tancia di respeta e regulacionnan ambiental y con nan por 
contribui n’e proteccion di nos ecosistema marino. E campa- 
ñanan aki lo inclui workshop, material informativo y colaboracion 
cu e organisacionnan local pa fomenta practica sostenibel. Por 


ultimo, ta estableciendo medida adicional di vigilancia y monitor 
den e areanan mas frecuenta pa turista y operador di deporte 
acuatico, cu e fin di sigura cu e leynan wordo cumpli y proteha 
tanto e personanan como e bida marino. 


Ministerio di Naturalesa ta reforsa regulacion pa 


proteha bida marino y siguridad den deporte acuatico 

RELACIONNAN internacional ta algo cu 
ta asunto di Reino y den esaki Aruba tin un 
parti importante. Den e caso aki semper 
Hulanda ta manda un “special envoy” cu 
ta situa na Corsou pa yuda den e comu- 
nicacion entre e islanan y Ministerio di 
Relacion Exterior di Hulanda. 


Recientemente, Prome Minister Evelyn 
Wever-Croes 
hunto 
cu 
Director 
di 


Departamento di Relacion Exterior di 
Aruba (DBB), señora Jocelyne Croes a 
cera conoci cu e “special envoy” nobo di 
Hulanda, señora Annemiek Verrijp. Señora 
Verrijp recientemente a cuminsa eherce 
na Corsou y di eynan e ta yuda Aruba 
tambe pa asina Aruba tin un miho comu- 
nicacion cu Ministerio di Relacion Exterior 
di Hulanda. 


Durante e reunion a elabora riba varios 
punto importante pero principalmente 
riba e tema di Venezuela. Aki tanto DBB 
(Departamento di Relacion Exterior di 
Aruba), Ministerio di Relacion Exterior di 
Hulanda y Gobierno di Aruba tin un rol 
importante. Actualmente tur wowo ta riba 
e eleccion presidencial na Venezuela dia 28 
di juli proximo. Despues di esey lo mantene 
contacto pa wak con pa sigui atende cu e 
tema di Venezuela. Importante tambe pa 
menciona e area maritimo di nos region, 
con pa garantisa e siguridad di esaki. Tin 
hopi traficacion di droga den e region y 
Aruba ta hunga un rol importante aki di 
percura pa combati e ilegalidad aki. 


Prome Minister a menciona cu a trata di 
un bon reunion. Señora Verrijp ta conoce 
e region ya cu den pasado tawata emba- 
hador na Republica Dominicana. E manda- 
tario tin tur confiansa cu durante e 
permanencia di señora Verrijp na Corsou, 
e lo asisti Aruba tambe y asina yega na 
desaroya e relacionnan exterior na un 
forma mas saludabel y mas activo y asina 
mantene pais Aruba mas safe cu ta posibel. 


Special envoy nobo di Hulanda, 


Annemieke Verrijp, a reuni cu Prome Minister 

GIOVANNI Davelaar kende siman pasa a 
cana e Vierdaagse di Nijmegen pa di 16 biaha 
y Marlon Ruiz cu pa di 18 aña tambe a participa 
n’e Vierdaagse di Nijmegen a haci un bishita 
di cortesia na Minister Plenipotenciario mr. 
Ady Thijsen. 


E aña aki ta haci 25 aña cu duaneronan di 
Aruba a cuminsa participa hunto cu Douane 
di Hulanda n’e Vierdaagse di Nijmegen. Esaki 
tabata un uniciativa di duanero Humphrey 
Ricardson. Den transcurso di e 25 añanan 
diferente duaneronan Arubiano a participa. 


Minister Thijsen a bisa un biaha mas cu e tin 
hopi admiracion p’esnan cu ta participa n’e 
Vierdaagse, principalmente nos hendenan, 
anto pa cana cuater dia 40 of 50 kilometer. 
E aña aki pa motibo di temperatura halto a 
reduci e trayecto di e ultimo dia cu 10 kilo- 
meter pa siguridad di e participantenan. 
Tambe durante e combersacion cu Minister 
Thijsen, sr. Davelaar y Ruiz a conta di nan 
preparacionnan na Aruba, pasobra pa cana e 
Vierdaagse bo mester train hopi pa bo ta den 
condicion pa cana cuater dia sigui y termina 
esaki cu exito. 


Despues di e encuentro Minister Thijsen a haci 
entrega di un regalo den forma di un dashi di 
Aruba na sr. Davelaar y sr. Ruiz como recuerdo 
di nan bishita na Gabinete di Aruba. 


Potret cortesia Arubahuis 


AWE, 26 di juli, ta dia di Santa Ana y San Joaquin, e mayornan di 
Birgen Maria y e welonan di Hesucritso. Segun tradicion, Joaquin y 
Ana tabata un pareha husto y devoto cu tabata biba na Jerusalem. A 
pesar di nan bondad, nan a sufri pasobra nan no por a haya yiu, loke 
a wordo considera como un gran desgracia den nan cultura. Ambos a 
resa fervientemente pa un yiu. Finalmente un angel a aparece na cada 
un pa anuncia cu nan lo wordo bendiciona cu un yiu muhe. E yiu muhe 
aki lo ta Maria, kende despues lo a converti den e mama di Hesus. 


Despues di e nacemento di Maria, Joaquin y Ana a decica n’e servicio 
di Dios y a hib’e n’e tempel di Jerusalem, caminda cu Maria a wordo 
educa. 


E devocion di Santa Ana y San Joaquin a mantene a lo largo di e 
siglonan, specialmente den Iglesia Catolico, Iglesia Ortodox y e otro 
denominacionnan cristian. Santa Ana ta particularmente venera como 
patrono di e muhenan na estado, mama y e welanan. 


Oracion dedica na Santa Ana y San Joaquin 
Mi kerido San Joaquin y Santa An, 
Mayornan di e Santisima Birgen Maria y e welonan di Nos Señor 
Hesucristo, 
Awe nos ta pidi boso intercesion cu fervor. 


Boso cu a conoce e anhelo pa tin un yiu, 
A acudi na Señor cu fe y perseverancia, 
Y boso a wordo bendiciona cu e gracia di ta e mayornan di e Mama di 
Dios. 


San Joaquin y Santa Ana, 
Proteha tur famia 
Yuda e mayornan cria nan yiunan den fe 
Cu amor, pasenshi y devicion. 


Intercede pa nos dilanti boso nieto Hesus, 
Pa nos bida yena di paz, 
Y nos hogar ta luga di santidad y harmonia. 


Welonan stima di Hesus, 
Specialmentennos ta encomenda na boso duido 
E welo y e welanan, 
Pa nan sigui ta ehempel di fe y sabiduria pa nan nietonan. 


Cu boso poderoso intercesion, 
Por acerca nos mas na Dios 
Y biba semper den Su amor. 


Amen. 


Awe ta dia di Santa Ana y San 


Joaquin, mayornan di Birgen Maria 


Duaneronan Davelaar 


y Ruiz a bishita 
Minister Thijsen 


35 
Diabierna, 26 Juli 2024 
AWEMainta 


RECETA DI DIA 


Ingrediente: 
1 cup di quinoa 
2 cup di awa 
1 promenton cora, corta na douw chikito 
1 concomber, pela y corta na douw chikito 
1 wortel raspa 
½ cup di maishi (e por ta di leki, scori) 
¼ cup di siboyo biña, corta fini 
¼ cup di peterselie fresco, corta chikito 
¼ cup di cilantro fresco, corta (opcional) 
½ cup di keshi feta corta chikito chikito (opcional) 
Salo y pepper na gusto 


P’e vinagrette di lamunchi: 
¼ cup di azeta di oleifi extra virgin 
1 lamunchi, su juice y zest (raspa) 
1 djente di conoflok corta fini fini 
1 telep di honing of stropi di agave (opcional) 
Salo y pepper na gusto 


Instruccion 
1. Cushina e Quinoa: Hawa enquinoa bao di awa friu den un 
colado fini pa elimina e sabor marga di saponina. Den un 
wea mediano, pone dos cup di awa herbe. Agrega e quinoa 


y reduci e candela pa mediano-abao, cubrie y cushin’e riba 
candela abao durante 15 minuut of te ora cu tur e awa a 
absorbe. Kit’e for di candela y lag’e reposa tapa, durante 5 
minuut. Kita e tapa y brouw e quinoa cu un forki. Lag’e fria 
completamente. 


2. Prepara e vinagrette: Den un comchi chikito, mescla e 
azeta di oleifi, e juice di lamunchi, e lemon zest, e conoflok 
corta, e honing (si bo ta uz’e), salo y pepper. Batie te ora cu 
e keda bon combina. 


3. Mescla e ingredientenan: Den un comchi grandi, combina 
e quinoa cushina y fria, e promenton cora, e concomber, e 
wortel raspa, e maishi, e siboyo biña, e peterselie y e cilantro 
(si bo ta uz’e). 
Basha e vinagrette riba e salada y mescla bon pa tur e ingre- 
dientenan ta bon cubri cu e dressing. Añadi e keshi feta, si 
bo ta uz’e y mescla suavemente. 


4. Sasona y sirbi: Purb’e y ahusta e sason cu salo y pepper 
si ta necesario. Sirbi inmediatamente of pone den frigidaire 
pa un ora p’e sabornan mescla miho. 


Disfruta di e salada di quinoa fresco y saludabel. 


Aki bo tin un receta dushi y saludabel 


Salada di quinoa cu berdura y lemon vinagrette 

Fortaleza pa Famia 


Sinceramente, Pastoor Marcel Balootje 


TUR cos ta depende di e bida cu un hende ta hiba, mien- 
tras tanto cu e ta na bida, pasobra despues cu e muri nada 
no por wordo ahusta. 


Ta para skirbi den Hebreonan 9:27: Y mescos cu hende 
ta destina pa muri un biaha so, y despues di esaki ta bini 
huicio. 


Ta fresco den tur hende su memoria, e oportunidad cu Dios 
ta duna pa salbacion, ofreciendo Su Yiu unigenito pa ken 
cu kere den dj”E no bay perdi ma haya bida eterna (Juan 
3:16). 


Esun cu kere den dj’E no ta condena, esun cu no ta kere den 
dj”e ta condena caba, pasobra e no a kere den e nomber di 
e Yiu unigenito di Dios. 


Y esaki ta e condenacion cu e luz a bini den mundo, y hende 
a stima e scuridad, mas cu e luz, pasobra nan hecho tabata 
malo (Juan 3:18-19). 


Tur locual un hende tin cu haci pa hereda bida eterna, e 
mester haci’e awor cu e ta na bida, pasobra despues cu e 
persona muri, no tin garantia di ningun salbacion. 


Y e no ta para skirbi ningun caminda den bijbel. Pasobra 
pa un hende arepenti y aparta di pica, y duna Cristo Hesus 
e prome luga den su bida, ta un decision cu mester wordo 
tuma ora nos ta na bida. 


Ningun hende no por biba pa otro, e ta un decision personal 
cu tur hende mester tuma ora cu nan ta na bida (No lubida 
e historia di e rico y Lazaro (Lucas 16:19-31). 


Romanonan 10:9 ta para skirbi: Cu si bo confesa cu bo 
boca, cu Hesus como Señor y kere den bo curason cu Dios 
a lant’E for di mortonan, lo bo ta salba (Tene cuenta cu 
ta ora un hende por papia nan por confesa, y tambe nan 
mester tin tino pa nan kere, tur esaki ta indica cu bo mester 
ta na bida, 


Pasobra cu curason hende ta kere pa haya husticia, y cu 
boca e ta confesa pa haya Salbacion (Romanonan 10:10). 


Pasobra pa medio di gracia boso a wordo salba door di Fe, 
y esey no di boso mes, e ta e don di Dios, no como resul- 
tado di obranan, pa ni un hende no gaba. 


Ora un hende ta morto su Fe, no por funciona, ora un hende 
ta morto e no por ricibi Cristo Hesus den su curason, ta un 
decision personal cu tur hende mester tuma ora nan ta na 
bida, y biba pe. 


Si un hende no honra Dios cu su bida awor cu e ta na bida, 
no tin ningun speransa pe despues di morto. 


Dios tene misericordia, pasobra tin hopi hende ta bay 
wordo decepciona, y tin hopi cu Señor lo bisa nan mi no 
conoce bo. 


Pasobra biba den idolatria y kere cu bo ta salba, ta demostra 
cu bo no ta kere den e Yiu unigenito di Dios, ni tampoco bo 
no kier bandona e mundo y su scuridad. 


Galationan 5:19-21 ta splica nos hopi cla ken lo hereda 
reino di Dios. No ta algo pa discuti pero ta algo pa kere y 
tene duro na dje, pa asina por tin cambio den nos bida, y 
nos por aparta di pica. 


Hebreonan 12:14 ta recorda nos: Aspira pa tin pas cu tur 
hende, y santificacion sin cual ningun hende lo mira Señor. 
Si awe boso tende Su bos no endurece boso curason. 


No laga ningun hende gaña boso, salbacion ta awor, den 
Cristo Hesus. 


No laga ningun hende gaña boso, 
despues di morto no tin salbacion 

“Dios ta amor... y amor ta Dios, maske mi no ta 
na e mundo aki, tur dia lo mi ta banda di boso 


Curazon, mi por stens di loke Señor ta hasi” 


Salmo 33 


Ta anuncia fayecimento di: 


Palmira de Cuba 


Vda. di Carol F. Moore 


*06-05-1939 - †20-07-2024 


Acto di despedida lo wordo anuncia despues 


“Señor ta mi wardador, mi’n tin falta di nada. 


Den cunucu di yerba berde e ta ponemi sosega. 


E ta hibami na awa trankil, pa mi bolbe haña 


forsa”. - Salmo: 23 


Cu dolor na nos curason, nos ta anuncio 


fayecimento di nos ser stima: 


Sue-Laine Mary-Anne 


Luciënne Tromp-Henriquez 


cariñosamente yama “Sully” 


*09-05-1996 - †20-07-2024 


Acto di entiero lo wordo anuncia despues 


“Señor ta mi wardador, mi’n tin falta di nada 


Den cunucu di yerba berde e ta ponemi sosega. 


E ta hibami na awa trankil, 
Pa mi bolbe haña forsa”. 


Salmo: 23 


A fayece inesperadamente 


Francisco Kelly 


Mihor conoci como: “Fanky” 


Ex-empleado di Lago 


*27-03-1935 - †18-07-2024 


Na nomber di su: 
Esposa: 
†Ambrosia “ Pina” Kelly-De Mey 


Yiunan stima: 
Jaminca Kelly 
Francis y Dorothy Kelly-Leary 


Nieto stima manera yiu: 
Derrick Bermudez y Maryloushka de Jongh 


Nieto(a)nan stima: 
Mireille Kelly y Chris Diaz 
Giorlando Kelly y Ginella Albertus 
Jazendra Kelly 


Bisanieto(a)nan stima: 
Dervienne, Kingston, Princeton y Giovaien 


Rumannan: 
†Paulito (Poly), †Maria Kelly y famia 
†Martin (Shon Tin), vda Yolanda Kelly y famia 
Mario (Mai), Ana Kelly y famia 
†Zacharia (Chai), vda Reina Kelly y famia 
Adrian (Jan) Kelly y famia 


Swa y Cuñanan: 
†Mario (Mai), vda Gera De Mey y famia 
†Secundino (Ino), vda Maria De Mey y famia 
†Ireno (Coby), vda Martha De Mey y famia 
†Jacintha (Chenta), †Ramon Donker y famia 
†Julio (Ovi) De Mey 
Elizabeth (Elsa) De Mey y famia 
Yolanda De Mey y famia 
†Raymundo (Roy), vda Tilita De Mey y famia 


Mama di su nieto(a): 
Mirella Henwood-Werleman 


Tur su ihanan, sobrino y sobrinanan, primo y 
primanan, conosirnan y bisiñanan 
Staff y personal di Fundacion Cas Paraiso 
Gabriel y Nella Maduro y famia 


Famia: Kelly, De Mey, Leary, Bermudez, 
Diaz, de Jongh, Albertus, Croes, Erasmus, 
Boekhoudt, Didier, Donker, Lopez, Werleman, 
Mireles, Roberts, Everon, Vrolijk, Petrocchi, 
Feliciano, Navas y demas famia. 


Disculpa nos si den nos momentonan di 
tristesa nos por a lubida di menciona algun 
famia. 


Adres pa condolencia: Aurora Funeral Home, 
diabierna 26 di Juli di 7 or pa 9 or di anochi. 


Despedida na Aurora Funeral Home, diasabra 
27 di Juli di 9 or pa 11or di mainta 
Despues lo sigi cremacion den seno familiar. 


Despues di entiero no ta ricibi bishita di 
condolencia na cas 


“Señor ta mi wardador, mi’n tin falta di nada 


Den cunucu di yerba berde e ta ponemi 


sosega. E ta hibami na awa trankil, 


Pa mi bolbe haña forsa”. 


Salmo: 23 


Nos ta anuncia fayecimento di: 


Swindo 


Miguel Martha 


*17-06-1937 - †23-07-2024 


Acto di entiero lo wordo anuncia despues. 


“Señor ta mi wardador, mi’n tin falta di nada 


Den cunucu di yerba berde e ta ponemi sosega. 


E ta hibami na awa trankil, 
Pa mi bolbe haña forsa”. 


Salmo: 23 


Nos ta anuncia fayecimento di: 


Khloë Alexandra 


Heronimo 


Cariñosamente yama: “Koko” 


*12-12-2007 - †19-07-2024 


Acto di entiero lo wordo anuncia despues. 


Gradicimento y Invitashon 


Pa medio di esaki, famia kier gradici un y tur 
cu a brinda nan sosten y antencion durante 
enfermedad, fayecimento i intiero di nos ser 


stima: 


Sr. Mario Donata 


Cariñosamente jama, 


Papi 


Alabez nos kier haci un invitashon na famia, 


conocirnan y demas amistades pa 


pa asisti na 3 Santo Sacrificio di misa cual lo 


tuma lugar: 


Na Misa Santa Filomena na Paradera pa 07:00 


pm. 


Diaranzon 25 di juli 2024 


Dialuna 29 di juli 2024 


Diabierna 2 di augustus 2024 


Bo(so) presencia lo ta altamente aprecia. 


